[pic] | KUMMISSJONI TAL-KOMUNITAJIET EWROPEJ |

Brussel 19.7.2006

KUMM(2006) 403 finali

2006/0142 (COD)

Abbozz ta’ proposta għal

REGOLAMENT TAL-PARLAMENT EWROPEW U TAL-KUNSILL

li jistabbilixxi Kodiċi Komunitarju dwar il-Viżi

(preżentata mill-Kummissjoni)

{SEC(2006) 957}{SEC(2006) 958}

IL-MEMORANDUM TA’ SPJEGAZZJONI

1) IL-KUNTEST TAL-PROPOSTA

110

- Ir-raġunijiet għal u l-għanijiet tal-proposta

Fi ħdan l-eqreb kooperazzjoni ta’ Schengen, ġiet identifikata politika komuni dwar il-viżi bħala komponent fundamentali għall-ħolqien ta’ żona komuni mingħajr kontrolli interni fuq il-fruntieri.

L- acquis ta’ Schengen dwar il-politika dwar il-viżi, inklużi l-Istruzzjonijiet Konsulari Komuni (CCI - Common Consular Instructions ), li ġew imfassla fil-qafas tal-kooperazzjoni intergovernattiva ta’ Schengen, ġie inkorporat fil-qafas istituzzjonali u legali ta’ l-Unjoni Ewropea wara d-dħul fis-seħħ tat-Trattat ta’ Amsterdam. Id-dispożizzjonijiet ta’ Schengen dwar il-politika dwar il-viżi ngħataw bażi legali[1] (l-Artikolu 62 (2)(b)) u għalhekk huma parti sħiħa mil-liġi Komunitarja. Is-CCI bħalissa huma l-istrument bażiku li jirregola l-proċeduri u l-kundizzjonijiet għall-ħruġ ta’ viżi għal waqfiet qosra, tal-viżi għat-tranżitu u tal-viżi għat-tranżitu fl-ajruporti, għalkemm xi prinċipji jidhru wkoll fil-Konvenzjoni ta’ Schengen stess u għadd ta’ dispożizzjonijiet jidhru f’deċiżjonijiet oħrajn separati.

Il-Programm ta’ l-Aja “jenfasizza l-ħtieġa għal aktar żvilupp tal-politika komuni dwar il-viżi bħala parti minn sistema ta’ ħafna livelli bl-għan li tiffaċilita l-ivvjaġġar leġittimu u taħdem kontra l-immigrazzjoni illegali permezz ta’ armonizzazzjoni akbar tal-leġislazzjoni nazzjonali u tieħu ħsieb il-prattiki fil-missjonijiet konsulari lokali." Għal dan l-iskop, fost miżuri oħrajn, il-Kummissjoni kienet mistiedna “teżamina l-Istruzzjonijiet Konsulari Komuni”. Sabiex jilħaq l-għanijiet tal-Programm ta’ l-Aja u jsaħħaħ il-koerenza tal-politika komuni dwar il-viżi fir-rigward tal-ħruġ ta’ dawn it-tipi ta’ viżi msemmija hawn fuq, ir-Regolament propost:

- jinkorpora l-istrumenti legali kollha li jirregolaw id-deċiżjonijiet dwar il-viżi f’Kodiċi uniku dwar il-Viżi,

- jiżviluppa xi partijiet tal-leġislazzjoni preżenti sabiex iqis l-iżviluppi reċenti u d-dimensjonijiet il-ġodda tal-proċess tal-ħruġ tal-viżi u biex jindirizza n-nuqqasijiet eżistenti;

- itejjeb it-trasparenza u ċ-ċertezza legali billi jiċċara l-istat legali tad-dispożizzjonijiet tas-CCI u l-Annessi tagħhom billi jneħħi mill-istrument legali dispożizzjonijiet li huma żejda jew li huma ta’ natura operattiva prattika;

- isaħħaħ il-garanziji proċedurali billi jistabbilixxi regoli dwar il-motivazzjoni obbligatorja ta’ ċaħdiet ta’ applikazzjonijiet għall-viża

- isaħħaħ it-trattament indaqs ta’ l-applikanti għall-viżi billi jiċċara għadd ta’ kwistjonijiet sabiex isaħħaħ l-applikazzjoni armonizzata tad-dispożizzjonijiet leġislattivi.

120

- Il-kuntest ġenerali

Il-ħruġ tal-viżi għal waqfiet qosra bħalissa huwa regolat minn bosta strumenti legali, kif stabbilit fil-kapitolu ta’ hawn taħt. Għalhekk l-eżerċizzju ta’ “reviżjoni” se jissimplifika l-qafas legali, għaliex il-politika komuni dwar il-viżi minn issa ’il quddiem se tkun irregolata mill-erba’ strumenti legali elenkati hawn taħt:

- ir-Regolament (KE) 539/2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa (il-bażi legali TEC 62 (2) (b) (i);

- ir-Regolament tal-Kunsill (KE) Nru 1683/95 tad-29 ta’ Mejju 1995 li jistabbilixxi format uniformi għall-viża (il-bażi legali: TEC 62 (2)(b) (iii);

- ir-Regolament tal-Kunsill (KE) Nru 333/2002 tat-18 ta’ Frar 2002 dwar sura għall-formoli għat-twaħħil tal-viża maħruġa minn Stati Membri lil persuni li għandhom dokumentazzjoni ta’ l-ivjaġġar li ma jkunux rikonoxxuti mill-Istat Membru li jħejji l-formola (bażi legali: TEC 62(2) (b) (iii);

- dan ir-Regolament li jistabbilixxi Kodiċi dwar il-Viżi (il-bażi legali: TEC 62 (2) (a), (b) (ii) u (iv) u 62 (3)).

Huwa mfakkar li minħabba d-differenza fil-bażi legali, u l-“ġeometrija varjabbli” marbuta mal-bażi legali, hemm il-ħtieġa li jinżammu erba’ strumenti separati.

130

- Id-dispożizzjonijiet eżistenti fil-qasam tal-proposta

- Ir-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn din il-ħtieġa;

- Ir-Regolament tal-Kunsill (KE) Nru 1683/95 tad-29 ta’ Mejju 1995 li jistabbilixxi format uniformi għall-viża;

- il-Konvenzjoni li timplimenta l-Ftehim ta’ Schengen ta’ l-14 ta’ Ġunju 1985 dwar it-tneħħija gradwali tal-verifiki fuq il-fruntieri komuni (b’mod partikolari l-Artikoli 9-18, li jistabbilixxu l-prinċipji komuni u uniformi f’dak il-qasam);

- ir-Regolament tal-Kunsill (KE) Nru 415/2003 dwar il-ħruġ ta' viżi fil-konfini, inkluż il-ħruġ ta' dawn il-viżi lil baħħara li jkunu fi tranżitu u;

- l-Istruzzjonijiet Konsulari Komuni dwar viżi għall-missjonijiet diplomatiċi u postijiet konsulari (CCI) li jistabbilixxu regoli dettaljati għall-implimentazzjoni ta’ dawn il-prinċipji u li jiġbru flimkien kważi d-dispożizzjonijiet kollha relatati mal-ħruġ ta’ viżi għal żjajjar qosra;

- ir-Regolament tal-Kunsill (KE) Nru 1091/2001 dwar il-moviment ħieles b'viża ta' żjarat fit-tul;

- Id-deċiżjonijiet tal-Kumitat Eżekuttiv ta’ Schengen (SCH/Com-ex (93) 21), (SCH/Com-ex (93)24) (SCH/Com-ex (94) 25), (SCH/Com-ex (98)12) u SCH/Com-ex (98) 57;

- l-Azzjoni Konġunta 96/197 adottata mill-Kunsill fuq il-bażi ta’ l-Artikolu K.3 tat-Trattat dwar l-Unjoni Ewropea li tistabbilixxi l-arranġamenti għall-viżi għat-tranżitu fl-ajruporti.

- Il-konsistenza ma’ l-istrateġiji politiċi u l-għanijiet l-oħra ta’ l-Unjoni

Fir-reviżjoni u l-emendi tar-regoli preżenti dwar il-ħruġ tal-viżi, ittieħed kont tal-Kodiċi ta’ Schengen dwar il-Fruntieri li ġie adottat dan l-aħħar sabiex tiġi żgurata l-koerenza fil-leġislazzjoni.

L-ipproċessar ta’ l-applikazzjonijiet għall-viżi għandu jitwettaq b’mod professjonali u ta’ rispett u jkun proporzjonat għall-għanijiet li jridu jintlaħqu. Meta jwettqu l-ħidmiet tagħhom, l-impjegati konsulari m’għandhomx jiddiskriminaw kontra xi persuni minħabba xi waħda minn dawn ir-raġunijiet: is-sess, l-oriġini razzjali, ir-reliġjon jew it-twemmin, diżabilità, età jew orjentazzjoni sesswali.

2) IL-KONSULTAZZJONI TAL-PARTIJIET INTERESSATI U L-ISTIMA TA’ L-IMPATT

- Il-Konsultazzjoni tal-partijiet interessati

Ġew meqjusa kif xieraq il-problemi mqajma mill-awtoritajiet ta’ pajjiżi terzi fir-rigward tat-trattament li l-Istati Membri jagħtu lill-applikanti għall-viżi u ta’ l-ilmenti li għamlu l-applikanti individwali għall-viżi jew il-qraba tagħhom.

- Il-ġbir u l-użu ta’ l-għarfien espert

Ġew meqjusa d-diskussjonijiet fost id-delegati ta’ l-Istati Membri fil-Grupp ta’ Ħidma tal-Kunsill dwar il-Viżi fir-rigward ta’ problemi relatati mal-ħruġ tal-viżi, kif ukoll is-sejbiet ta’ l-esperti fil-Missjonijiet Immirati dwar il-kooperazzjoni konsulari lokali u fil-missjonijiet ta’ l-evalwazzjoni ta’ Schengen.

- Il-valutazzjoni ta’ l-impatt

Il-Kummissjoni għamlet valutazzjoni ta’ l-impatt fejn analizzat sitt għażliet għall-azzjoni: iż-żamma ta’ “status quo", it-twaqqif ta’ taħriġ komuni ta’ l-impjegati konsulari ta’ l-Istati Membri, it-tisħiħ tal-kooperazzjoni konsulari lokali, ir-reviżjoni minima tal-leġiżlazzjoni attwali, il-kitba mill-ġdid tal-leġislazzjoni attwali, il-ħolqien ta’ uffiċji konsulari komuni. L-għażla tar-reviżjoni intgħażlet bħala s-soluzzjoni biex tiġi stabbilita leġislazzjoni koerenti u komprensiva u biex tittejjeb l-armonizzazzjoni bl-iktar mod sodisfaċenti u komprensiv. Il-valutazzjoni ta’ l-impatt hija mehmuża ma’ din il-proposta.

3) L-ELEMENTI LEGALI TAL-PROPOSTA

- Sommarju ta’ l-azzjoni proposta

Bl-inkorporazzjoni ta’ l-istrumenti legali kollha li jirregolaw il-kundizzjonijiet u l-proċeduri għall-ħruġ tal-viżi f’Kodiċi uniku dwar il-Viżi, bit-titjib u l-kjarifika tar-regoli eżistenti, bl-introduzzjoni ta’ miżuri maħsuba li jżidu l-armonizzazzjoni tal-proċeduri, bit-tisħiħ taċ-ċertezza legali u l-garanziji proċedurali, tkun żgurata politika komuni sħiħa li ġġib magħha trattament indaqs ta’ l-applikanti għall-viżi.

- Il-bażi legali

Il-bażi legali proposti għal dan ir-regolament huma dawn li ġejjin:

- bażikament l-Artikoli 62 (2)(b)(ii) tat-Trattat tal-KE (TEC) minħabba li l-leġislazzjoni proposta tistabbilixxi “regoli [komuni] dwar il-viżi għal waqfiet ippjanati ta’ mhux aktar minn tliet xhur”;

- kif ukoll l-Artikolu 62(2) (a) tat-TEC dwar " standards u proċeduri li l-Istati Membri għandhom isegwu fit-twettiq tal-verifiki fuq il-persuni fuq dawn il-fruntieri esterni", sabiex id-dispożizzjonijiet dwar il-viża għat-tranżitu fl-ajruporti (ATV - airport transit visa ) ikunu integrati fil-Kodiċi uniku dwar il-Viżi. Il-viża ATV mhix viża “xierqa” maħsuba għal żjara fit-territorju ta’ l-Istat membru u, għalhekk, ma taqax taħt il-kunċett ta’ viża skond l-Artikolu 62(2)b. Hija awtorizzazzjoni mogħtija qabel it-tranżitu ta’ ċittadin ta’ pajjiż terz miż-żona internazzjonali ta’ l-ajruporti ta’ l-Istati Membri, sabiex jiġi mrażżan id-dħul illegali. Għalhekk tista’ titqies bħala “proċeduri u standards” relatati mal-kontrolli fuq il-fruntieri u l-prevenzjoni ta’ l-immigrazzjoni illegali.

- Il-prinċipju tas-sussidjarjetà

Skond l-Artikolu 62(1) u (2)(b) tat-Trattat KE, il-Komunità għandha s-setgħa – u wkoll l-obbligu – li tadotta miżuri relatati mar-regoli dwar il-viżi għal żjajjar ippjanati għal tul ta’ żmien ta’ mhux aktar minn tliet xhur. Dawn il-miżuri għandhom ikunu adottati fi żmien ħames snin mid-dħul fis-seħħ tat-Trattat ta’ Amsterdam.

Id-dispożizzjonijiet Komunitarji attwali dwar il-viżi għal żjajjar qosra u għat-tranżitu jiffurmaw parti mill- acquis ta’ Schengen li ġie integrat fil-qafas ta’ l-Unjoni Ewropea. Madankollu, l- acquis eżistenti jeħtieġ li jiġi ċċarat, żviluppat u msaħħaħ. Dan jgħodd ukoll għad-dispożizzjonijiet attwali dwar il-viżi għat-tranżitu fl-ajruporti. Ovvjament, l- acquis eżistenti dwar il-viżi għal żjajjar qosra u għat-tranżitu fl-ajruporti jista’ jiġi żviluppat biss bl-adozzjoni tal-miżuri Komunitarji bbażati fuq it-trattat tal-KE.

Minħabba l-inizzjattiva proposta – il-ħolqien ta’ Kodiċi Komunitarju dwar il-Viżi – l-istrument għandu jkun fl-għamla ta’ regolament, sabiex jiġi żgurat li jkun applikat bl-istess mod fl-Istati Membri kollha li japplikaw l- acquis ta’ Schengen.

L-għan ta’ dan l-eżerċizzju huwa li l-leġislazzjoni eżistenti dwar il-politika komuni dwar il-viżi tiġi riveduta u li titjieb l-armonizzazzjoni. Għalhekk, minħabba raġunijiet legali, azzjoni individwali min-naħa ta’ l-Istati Membri tkun impossibbli.

Azzjoni Komunitarja għandha ttejjeb l-għanijiet tal-proposta għal din/dawn ir-raġuni(jiet) li ġejja/ġejjin:

Minħabba l-bażi legali u l-għanijiet tal-proposta, l-azzjoni mill-UE biss hija possibbli.

Għalhekk il-proposta tħares il-prinċipju tas-sussidjarjetà.

- Il-prinċipju tal-proporzjonalità

Il-proposta tħares il-prinċipju tal-proporzjonalità għal dawn ir-raġunijiet li ġejjin.31

L-Artikolu 5 tat-Trattat tal-KE jgħid li "l-azzjoni Komunitarja m’għandhiex tmur lil hinn minn dak li huwa meħtieġ sabiex jinkisbu l-għanijiet ta’ dan it-Trattat".

Is-sura magħżula għal din l-azzjoni Komunitarja għandha tagħti lok biex il-proposta tilħaq l-għan tagħha u tkun implimentata bl-aktar mod effettiv possibbli. 32

Ir-Regolament propost ma għandu l-ebda effett finanzjarju fuq il-missjonijiet diplomatiċi jew l-uffiċji konsulari ta’ l-Istati Membri u l-impatt amministrattiv tar-rekwiżit il-ġdid huwa proporzjonat għall-għan imfittex.

- L-għażla ta’ l-istrumenti

L-istrumenti proposti: regolament.

Id-dispożizzjonijiet dwar il-proċeduri għad-deċiżjonijiet kollha relatati mal-viżi huma obbligatorji għall-Istati Membri kollha li japplikaw l- acquis ta’ Schengen b’mod sħiħ u għalhekk ir-regolament huwa l-uniku strument legali xieraq.

4) L-IMPLIKAZZJONI GħALL-BAġIT

Il-proposta ma għandha l-ebda effett fuq il-baġit tal-Komunità.

5) TAGħRIF ADDIZZJONALI

- Simplifikazzjoni

Il-proposta taħseb għas-simplifikazzjoni tal-leġislazzjoni.

Bosta strumenti legali li jirregolaw il-proċeduri u l-kundizzjonijiet għall-ħruġ tal-viżi jiddaħħlu f’Kodiċi uniku dwar il-Viżi.

- Ir-revoka tal-leġislazzjoni eżistenti

L-adozzjoni tal-proposta se twassal għar-revoka tal-leġislazzjoni eżistenti.

- Ir-reviżjoni

Il-proposta tinvolvi r-reviżjoni.

- It-tabella tal-korrelazzjoni

Tabella tal-korrelazzjoni li tindika d-dispożizzjonijiet meħuda mis-CCI u mill-Ftehim ta’ Schengen hija mehmuża ma’ din il-proposta.

- Spjegazzjoni dettaljata tal-proposta

1. L-inkorporazzjoni, f’Kodiċi uniku dwar il-Viżi, tad-dispożizzjonijiet kollha li jirregolaw il-ħruġ tal-viżi u d-deċiżjonijiet dwar ir-rifjut, l-estensjoni, l-annullament, ir-revoka, u t-tqassir tal-viżi maħruġa

1.1. Il-Viża għat-tranżitu fl-Ajruporti (ATV- Airport Transit Visa )

Id-dispożizzjonijiet ta’ l-Azzjoni Konġunta, imsemmija aktar ’il fuq, jinsabu fis-CCI, li miegħu hemm mehmuża l-listi taċ-ċittadini li huma soġġetti għal dan ir-rekwiżit. Sabiex jitjiebu t-trasparenza u l-armonizzazzjoni, l-għadd kbir ta’ eżenzjonijiet “unilaterali” – ġeneralment identiċi – ta’ xi kategoriji ta’ persuni minn dan ir-rekwiżit ġie armonizzat.

Sabiex jintlaħaq l-għan ġenerali ta’ l-armonizzazzjoni ta’ l-aspetti kollha tal-politika dwar il-viża, se tinżamm il-possibbiltà li l-Istati Membri individwali jimponu rekwiżit ta’ ATV fuq xi nazzjonalitajiet, ġiet abbandunata.

1.2. Il-ħruġ ta’ viżi fuq il-fruntieri

Ir-Regolament tal-Kunsill Nru 415/2003 dwar il-ħruġ eċċezzjonali ta’ viżi fil-konfini, inkluż il-ħruġ ta' dawn il-viżi lil baħħara li jkunu fi tranżitu, ġie integrat f’dan ir-Regolament.

1.3. L-annullament u r-revoka tal-validità ta’ visa

Bħalissa r-regoli dwar l-annullament u r-revoka tal-validità ta’ visa li tkun inħarġet jinsabu f’SCH/Com-ex (93) 24 u fis-CCI, Anness 14, taqsima 2. Dawn id-dispożizzjonijiet kollha ngħaqdu f’żewġ Artikoli separati, li jiddefinixxu b’mod ċar liema awtoritajiet huma responsabbli għal dawn il-funzjonijiet.

1.4. L-estensjoni ta’ viża maħruġa

Ċittadin ta’ pajjiż terz preżenti fit-territorju ta’ l-Istati Membri fuq il-bażi ta’ viża valida, jista’ jkollu raġunijiet ġustifikati biex jibqa’ fit-territorju wara d-data meta tiskadi l-viża inizjali tiegħu. Ir-regoli li jirregolaw sitwazzjonijiet bħal dawn (SCH Com-ex (93) 21) ġew magħmula aktar viżibbli u ġie propost metodu armonizzat; dan ifisser li l-estensjonijiet għandhom jieħdu l-forma ta’ timbru biss, li jikkorrispondi għall-mudell li jinsab f’anness tar-Regolament, għaliex dawn l-estensjonijiet fil-parti l-kbira tal-każijiet jingħataw mill-awtoritajiet ta’ l-Istati Membri, li għal raġunijiet ta’ sigurtà aktarx ma jżommux ħażniet ta’ l-istikers tal-viża assigurati.

1.5. L-iskambju ta’ l-istatistika

Minħabba l-fatt li l-analiżi ta’ l-istatistika dwar l-għadd ta’ viżi maħruġa u ta’ dawk miċħuda hija għodda ta’ valur għall-amministrazzjoni fil-livelli lokali u ċentrali, ir-regolament jistabbilixxi li din l-informazzjoni għandha tkun skambjata f’format komuni u għandha tkun notifikata lill-Kummissjoni darbtejn fis-sena (il-Kummissjoni se tkun responsabbli mill-pubblikazzjoni ta’ din id-data) u f’kull xahar fi ħdan kull ġuriżdizzjoni. Minkejja li jeżistu żewġ deċiżjonijiet SCH/Com-ex dwar l-iskambju ta’ l-istatistika ((94) 25 u (98) 12) bħalissa ma teżisti ebda data utli u komparattiva dwar l-għadd ta’ viżi maħruġa u miċħuda.

2. Dimensjonijiet ġodda tal-proċedura għall-ħruġ tal-viżi

Il-ħolqien tas-Sistema ta’ l-Informazzjoni dwar il-Viża fir-rigward ta’ l-iskambju tad-data bejn l-Istati Membri dwar il-viżi għall-waqfiet qosra (VIS – Visa Information System ) se jibdel b’mod fundamentali l-ipproċessar ta’ l-applikazzjonijiet għall-viżi. Min-naħa l-waħda, l-Istati Membri se jiksbu aċċess b’mod awtomatiku għall-informazzjoni dwar il-persuni kollha li jkunu applikaw għal viża (fi ħdan il-perjodu ta’ 5 snin għaż-żamma tad-data). Dan se jiffaċilita l-verifika ta’ l-applikazzjonijiet sussegwenti għall-viżi. Min-naħa l-oħra, l-introduzzjoni ta’ identifikaturi bijometriċi bħala rekwiżit għall-applikazzjoni għal viża se jkollha impatt konsiderevoli fuq l-aspetti prattiċi ta’ l-ilqugħ ta’ l-applikazzjonijiet.

Minħabba li l-VIS għandha ssir operattiva diġà fl-2007, il-Kummissjoni għażlet li taġġorna s-CCI f’proposta legali separata, li tistabbilixxi l-istandards għall-identifikaturi bijometriċi li għandhom jiġu miġbura u li tipprovdi għal serje ta’ għażliet għall-organizzazzjoni prattika tal-missjonijiet prattiċi u l-postijiet konsulari ta’ l-Istati Membri għar-reġistrazzjoni ta’ l-applikanti għal viża kif ukoll għal qafas legali għall-kooperazzjoni ta’ l-Istati Membri mal-fornituri tas-servizzi esterni.

Il-kontenut ta’ dik il-proposta huwa mdaħħal fi u adattat għall-istruttura ta’ din il-proposta, li se tkun emendata ladarba jkunu finalizzati n-negozjati dwar il-proposta separata.

Id-dispożizzjonijiet għall-kooperazzjoni ma’ l-intermedjarji kummerċjali, bħall-aġenziji ta’ l-ivvjaġġar u l-operaturi fit-turiżmu, ġew imsaħħa, sabiex tkun ikkunsidrata din is-sitwazzjoni l-ġdida (ara aktar ’l isfel).

3. L-iżviluppar ta’ ċerti partijiet ta’ l- acquis

3.1. Iktar trasparenza u tisħiħ tat-trattament indaqs ta’ l-applikanti għal viża

Ġew introdotti dispożizzjonijiet speċifiċi dwar l-obbligu ta’ l-Istati Membri li jipprovdu lill-pubbliku ġenerali l-informazzjoni rilevanti kollha relatata mal-ħruġ tal-viżi. Barra minn dan, żdiedu xi dispożizzjonijiet li jintroduċu:

a) żmien massimu għall-ħruġ

b) distinzjoni ċara bejn l-applikazzjonijiet inammissibbli u l-applikazzjonijiet miċħuda formalment,

c) trasparenza sħiħa dwar il-lista ta’ pajjiżi terzi li ċ-ċittadini tagħhom huma soġġetti għal konsultazzjoni preċedenti

d) termini iqsar għaż-żmien tar-risposta fil-każ ta’ konsultazzjoni preċedenti

e) formola armonizzata li tipprovdi prova ta’ l-istedina, tal-ħlas mill-isponser u ta’ l-akkomodazzjoni

f) obbligu li l-Istati Membri jinnotifikaw u jimmotivaw deċiżjonijiet negattivi

g) qafas legali biex jiġi żgurat metodu armonizzat għall-kooperazzjoni kemm bejn il-missjonijiet diplomatiċi u l-postijiet konsulari ta’ l-Istati Membri kif ukoll mal-fornituri kummerċjali tas-servizzi esterni,

h) regoli obbligatorji għall-kooperazzjoni bejn il-missjonijiet diplomatiċi u l-postijiet konsulari ta’ l-Istati Membri u l-intermedjarji kummerċjali.

3.1.1 Il-konsultazzjoni minn qabel

Filwaqt li tagħraf li l-awtoritajiet ċentrali ta’ l-Istati Membri jista’ jkollhom raġunijiet leġittimi li jwassluhom biex ikunu jixtiequ li jkunu kkonsultati qabel ma’ jinħarġu l-viżi lil ċittadini ta’ xi pajjiżi terzi jew lil xi kategoriji speċifiċi ta’ dawn iċ-ċittadini, il-Kummissjoni tipproponi li tiġi mħaffa l-proċedura attwali għall-konsultazzjoni minn qabel fid-dawl ta’ l-iżviluppi tekniċi (aċċess aktar mgħaġġel għal u skambju ta’ tagħrif) u sabiex jiġi evitat id-dewmien bla bżonn ta’ l-ipproċessar ta’ l-applikazzjonijiet għal viża u jitrażżnu l-effetti negattivi sekondarji bħax-“xiri tal-viża”.

Wieħed għandu jiftakar illi n-nomina ta’ pajjiżi terzi addizzjonali għal din il-konsultazzjoni obbligatorja minn qabel spiss tat lok għal nuqqas ta’ sodisfazzjon politiku min-naħa tal-pajjiż terz konċernat. Minħabba li fil-parti l-kbira tal-każijiet Stat Membru wieħed biss jew ftit minnhom jeħtieġu li jiġu kkonsultati, dan jippenalizza lill-bqija ta’ l-Istati Membri għaliex dawn iridu jistennew tweġibiet mill-Istati Membri kkonsultati qabel ma tkun tista’ tittieħed deċiżjoni finali dwar l-applikazzjonijiet għal viża. Finalment, xi Stati Membri wrew li l-valur miżjud tal-proċedura tal-konsultazzjoni minn qabel huwa limitat ħafna f’termini ta’ ċaħda għall-ħruġ tal-viża.

Sabiex jiġu evitati wħud minn dawn l-effetti negattivi, il-Kummissjoni tissuġġerixxi li jitqassru b’mod sostanzjali l-iskadenzi taż-żmien sabiex tingħata risposta għall-konsultazzjonijiet, u li tiġi introdotta l-possibbiltà li Stat Membru jitlob li sempliċement ikun infurmat dwar il-viżi maħruġa lil ċittadini ta’ xi pajjiżi terzi jew kategoriji speċifiċi ta’ dawn iċ-ċittadini, peress li xi Stati Membri ddikjaraw li l-għan ewlieni tal-konsultazzjoni huwa li l-awtoritajiet ċentrali tagħhom ikunu mgħarrfa bil-ħruġ iktar milli li jitolbu r-rifjuti.

Sabiex tiżdied it-trasparenza, il-Kummissjoni tippreferi li jitneħħew mill-klassifiki l-listi tal-pajjiżi terzi li huma suġġetti għal konsultazzjoni minn qabel, li bħalissa huma klassifikati bħala "EU RESTREINT". Il-kunfidenzjalità ta’ dan il-Annesss għas-CCI hija relattiva biss, għaliex f’termini prattiċi t-tul taż-żmien ta’ l-ipproċessar ta’ l-applikazzjonijiet minn xi kategoriji ta’ persuni jiżvela liema pajjiżi terzi huma elenkati. Barra minn dan, il-kontenut ta’ dawn l-Annessi kklassifikati huwa diġà disponibbli permezz tal-websajts tal-missjonijiet diplomatiċi u tal-postijiet konsulari ta’ l-Istati Membri.

Fl-aħħar, wieħed jista’ jistaqsi jekk ladarba l-VIS jibda jaħdem, u minkejja l-fatt li l-VIS m’għandux funzjoni ta’ twissija, ikunx hemm l-istess ħtieġa li tinżamm il-proċedura tal-konsultazzjoni, ladarba l-awtoritajiet ċentrali ta’ l-Istati Membri se jkollhom aċċess għall-informazzjoni dwar il-viżi maħruġa mill-Istati Membri kollha.

3.1.2 L-Inammissibilità

Bħalissa ma hemm ebda distinzjoni ċara bejn dawk l-applikazzjonijiet għall-viżi li ġew miċħuda b’mod formali wara l-verifika sħiħa tal-fajl u l-każijiet fejn din il-verifika ddettaljata ma saritx minħabba li l-applikant naqas li jipprovdi tagħrif addizzjonali. Ir-Regolament jintroduċi l-kunċett ta’ l-“inammissibilità”, li għandu jkun indikat fil-VIS bħala differenti minn rifjut formali.

3.1.3 Ir-regoli armonizzati fir-rigward taċ-ċaħdiet

Bħalissa n-notifika u l-motivazzjoni taċ-ċaħdiethuma rregolati mil-leġislazzjoni nazzjonali ta’ l-Istati Membri b’riżultat li xi wħud minnhom la jinnotifikaw u lanqas ma jimmotivaw ir-raġunijiet għar-rifjut lill-applikant, filwaqt li oħrajn jimmotivaw ir-rifjut ta’ xi kategoriji ta’ applikanti biss. Il-Kodiċi tal-Fruntieri ta' Schengen adottat dan l-aħħar jintroduċi dispożizzjonijiet li jitolbu lill-awtoritajiet rilevanti li jissostanzjaw id-deċiżjonijiet dwar iċ-ċaħda tad-dħul, filwaqt li jiddikjaraw ir-raġunijiet preċiżi permezz ta’ formola standard li tingħata liċ-ċittadin tal-pajjiż terz li ġie miċħud.

Għal raġunijiet ta’ trasparenza u trattament indaqs ta’ l-applikanti għal viża u sabiex tiġi żgurata l-koerenza fil-leġislazzjoni relatata, il-politika komuni dwar il-viżi għandha tkopri wkoll din il-kwisjtoni kruċjali. Għal dan l-għan, ġew introdotti dispożizzjonijiet li jagħmluha obbligatorja li l-missjonijiet diplomatiċi u l-postijiet konsulari ta’ l-Istati Membri jinnotifikaw kif ukoll jindikaw ir-raġunijiet għaċ-ċaħda fil-każijiet kollha.

3.2. L-armonizzazzjoni tal-prattika fuq il-livell operattiv

3.2.1. It-timbru li jindika li intefgħet applikazzjoni

Minkejja li jeżistu regoli komuni dwar l-użu tat-timbru li jindika li ġiet ippreżentata applikazzjoni kif ukoll dwar il-kontenut ta’ dan it-timbru, il-prattika tvarja b’mod sinifikanti. Għalhekk ġew introdotti dispożizzjonijiet biex ikopru ż-żewġ aspetti, u li b’hekk jiżguraw implimentazzjoni armonizzata.

3.2.2. Il-forma armonizzata biex tkun provduta prova ta’ l-istedina, tal-ħlas mill-isponser u ta’ l-akkomodazzjoni.

Is-CCI, Anness 15, fih formoli "armonizzati", iżda 3 Stati Membri biss bagħtu kampjuni, li l-kontenut tagħhom huwa differenti. Dan ir-Regolament jintroduċi formola armonizzata li għandhom jużawha l-Istati Membri kollha.

3.3 Il-Kooperazzjoni Konsulari Lokali – insaħħu l-applikazzjoni armonizzata tal-politika komuni dwar il-viżi

Filwaqt li huwa magħruf li l-leġislazzjoni ewlenija hija diretttament applikabbli mill-Istati Membri, il-Kummissjoni hija wkoll konxja li d-diversità tal-każijiet individwali u tal-kundizzjonijiet lokali tagħmilha diffiċli ħafna li jitfasslu regoli dettaljati li jkunu validi fiċ-ċirkostanzi kollha u li jkopru s-sitwazzjonijiet kollha. Din hija r-raġuni għala l- acquis attwali diġà jagħraf ir-rwol essenzjali li għandhom il-postijiet diplomatiċi u konsulari, b’mod partikolari fl-istima tar-riskju migratorju (għandu jiġi osservat li dan l-aspett partikolari ta’ l- acquis attwali ġie msaħħaħ minn emenda leġislattiva fl-2003).

Fuq il-bażi tas-sejbiet li rriżultaw mill-missjonijiet immirati b’mod partikolari dwar il-kooperazzjoni konsulari lokali (2004-2005), ġie mfassal qafas legali xieraq għall-kooperazzjoni konsulari lokali li jistabbilixxi l-funzjonijiet li għandhom jitwettqu fuq il-livell lokali u li jiżgura r-rabta essenzjali ma’ l-awtoritajiet ċentrali rilevanti u l-Kunsill u li jiggarantixxi t-trasparenza. Din l-organizzazzjoni l-ġdida ta’ l-LCC tikkunsidra l-qafas istituzzjonali tal-Komunità.

4. Il-kjarifika ta’ xi kwistjonijiet sabiex titjieb l-applikazzjoni armonizzata tad-dispożizzjonijiet leġislattivi

- Il-Viża b’Validità Territorjali Limitata (LTV - Limited Territorial Validity )

Bħalissa d-dispożizzjonijiet li jikkonċernaw il-viżi LTV huma mifruxa f’Artikoli differenti fi strumenti legali differenti (il-Konvenzjoni ta’ Schengen u s-CCI). Dan wassal għal inċertezzi dwar il-kundizzjonijiet tal-ħruġ għal dan it-tip ta’ viża u sa ċertu punt għal użu ħażin u prattiki differenti fost l-Istati Membri. Barra minn hekk, jidher li kemm fil-livell operattiv kif ukoll f’dak ċentrali hemm ftit għarfien ta’ l-ambitu ta’ l-obbligu li jiġu infurmati Stati oħrajn dwar il-viżi LTV maħruġa. Id-dispożizzjonijiet kollha dwar il-ħruġ tal-viżi LTV ġew integrati f’Artikolu wieħed, u r-rekwiżit li jiġu mgħarrfa l-Istati Membri l-oħrajn dwar il-ħruġ tal-viżi LTV ġie limitat għal dawk il-każijiet fejn ir-raġuni għall-ħruġ ta’ viża b’validità territorjali limitata hija r-reazzjoni negattiva minn Stat Membru fi ħdan il-proċedura tal-konsultazzjoni minn qabel jew fejn viża tinħareġ lil ċittadin ta’ pajjiż terz li ma jissodisfax il-kundizzjonijiet għad-dħul stabbiliti fil-Kodiċi tal-Fruntieri ta' Schengen.

- L-Assigurazzjoni Medika ta’ l-Ivvjaġġar (TMI - Travel Medical Insurance )

Id-Deċiżjoni tal-Kunsill 2004/17/KE rigward l-inklużjoni tar-rekwiżit li jkollhom assigurazzjoni medika ta' l-ivvjaġġar bħala wieħed mid-dokumenti ta' appoġġ għall-għoti ta' viża tad-dħul uniformi daħlet fis-seħħ fl-1 ta’ Ġunju 2004. Minħabba li l-applikazzjoni ta’ din il-miżura kienet pjuttost problematika f’għadd ta’ postijiet, fost l-oħrajn minħabba punti li bihom wieħed seta’ jaħrab mil-liġi u ambigwitajiet fid-Deċiżjoni oriġinali, f’Ottubru 2004 ġew imfassla linji ta’ gwida addizzjonali għall-applikazzjoni tad-Deċiżjoni. Dan ir-Regolament jiċċara l-ambigwitajiet tat-test oriġinali u jibdel ftit mil-linji ta’ gwida addizzjonali f’regoli vinkolanti. Fuq il-bażi ta’ l-analiżi tar-risposti ta’ l-Istati Membri għal kwistjonarju dwar l-applikazzjoni tar- rekwiżit ta’ assigurazzjoni medika ta' l-ivvjaġġar (iċċirkolat f’Ottubru 2005), il-Kummissjoni tipproponi tiswir u kjarifika tad-dispożizzjonijiet dwar din il-kwistjoni. Barra minn dan, il-persuni li – eċċezzjonalment – jingħataw viża fuq il-fruntieri, baħħara, meta jkunu qed jeżerċitaw il-professjoni tagħhom, kif ukoll persuni li jkolhom passaporti diplomatiċi u persuni li japplikaw għall-viża għat-tranżitu fl-ajruporti huma sistematikament eżentati minn dan ir-rekwiżit. Fl-ewwel każ, iċ-ċirkostanzi urġenti li fihom dawn il-persuni japplikaw għal viża jagħmluhiex vijabbli li dawn jiġu meħtieġa jikkuntrattaw assigurazzjoni medika ta' l-ivvjaġġar. F’dak li għandu x’jaqsam mal-baħħara, dawn huma ġeneralment koperti biżżejjed permezz tal-kuntratt ta’ xogħol tagħhom biex iħarsu d-dispożizzjonijiet Komunitarji.

5. Il-kjarifika ta’ l-istat legali ta’ l-Annessi tas-CCI

L-Istruzzjonijiet Konsulari Komuni attwali bħalissa fihom tmintax-il Anness li jinkludu għadd ta’ dispożizzjonijiet legali u bosta informazzjoni, ibbażati fuq għejun legali oħrajn jew notifiki mill-Istati Membri: listi ta’ ċittadini ta’ pajjiżi terzi li huma soġġetti għar-rekwiżit ta’ viża, eżenzjonijiet għad-detenturi ta’ xi tipi ta’ dokumenti ta’ l-ivvjaġġar, tabella tar-rappreżentazzjoni, dokumenti li jintitolaw lid-detentur jidħol mingħajr viża, speċifikazzjonijiet tekniċi (kampjuni ta’ stikers tal-viżi, formoli armonizzati li jagħtu prova ta’ stedina eċċ.), informazzjoni operattiva prattika (linji ta’ gwida biex timtela l-istiker tal-viża), informazzjoni dwar “prattika” individwali (ammonti ta’ referenza, informazzjoni li għandha tiddaħħal fit-taqsima tal-“kummenti”).

Sabiex jiġi ċċarat l-istat legali ta’ dawn l-Annessi, il-Kummissjoni ddeċidiet, kif kien il-każ bil-kitba mill-ġdid tal-Manwal Komuni li saret reċentement, li żżomm biss dawk l-Annessi li huma marbuta b’mod dirett ma’ l-implimentazzjoni tad-dispożizzjonijiet li jinsabu fil-korp tat-test, jiġifieri l-Annessi I-XIII tar-Regolament. Dawn l-Annessi, fil-futur, se jkunu s-suġġett ta’ emenda permezz ta’ proċedura tal-kumitat, skond l-Artikolu 202 tat-Trattat KE u d-Deċiżjoni tal-Kunsill 1999/468/KE, għaliex il-Kummissjoni tqis li dawn id-dispożizzjonijiet prattiċi huma fil-fatt miżuri li jimplimentaw il-prinċipji stabbiliti fit-Titolu V tar-Regolament.

6. It-tħassir

6.1 Il-viżi nazzjonali

Ladarba r-Regolament jikkonċerna l-ħruġ tal-viżi ta’ Schengen għall-waqfiet qosra u għat-tranżitu kif ukoll għall-viżi għat-tranżitu fl-ajruporti, kull riferenza għall-viżi nazzjonali (il-viżi "D") ġiet imħassra.

6.1.2 Il-viża nazzjonali għall-waqfiet twal valida fl-istess ħin bħala viża ta’ Schengen għal waqfa qasira (il-viża "D+C")

Din it-tip ta’ viża kienet introdotta fuq bażi ta’ inizjattiva ta’ Stat Membru fl-2001 (Ir-Regolament (KE) Nru 1091/2001. Il-viża "D+C" bħalissa hija valida fl-istess ħin bħala viża uniformi għal waqfa qasira ta’ mhux aktar minn tliet xhur mill-ewwel data tal-validità tagħha. Fuq bażi ta’ l-informazzjoni disponibbli, jidher li l-parti l-kbira ta’ l-Istati Membri jew ma joħorġu ebda viża D+C jew inkella joħorġu biss numri żgħar ħafna [2]. Ġie nnutat ukoll li f’bosta okkażjonijiet hemm ftit jew xejn għarfien fost l-impjegati konsulari dwar din it-tip ta’ viża jew dwar il-kundizzjonijiet li taħthom tista’ tinħareġ, u għalhekk l-applikanti mhumiex mgħarrfa dwar din il-possibbiltà. Barra minn hekk, ġie stabbilit li f’ħafna każijiet il-programmi nazzjonali tar-reġistrazzjoni tal-viża u ta’ l-ipproċessar tagħha lanqas biss jippermettu l-possibbiltà li jiġu kkunsidrati applikazzjonijiet għal din il-viża jew l-istampar ta’ l-istiker tal-viża. Fl-istess ħin għadd ta’ Stati Membri jippermettu lill-missjonijiet diplomatiċi u l-postijiet konsulari tagħhom li joħorġu l-permessi tar-residenza, u b’hekk il-viża D+C ssir żejda. Barra minn dan, ladarba jkun skada l-perjodu ta’ tliet xhur mid-data inizjali tal-validità tal-viża D+C, id-detenturi – sa dak iż-żmien legalment preżenti fit-territorju ta’ l-Istat Membru li jkun ħareġ il-viża – ma jkunux aktar permessi li jiċċirkolaw fi ħdan it-territorju sħiħ ta’ l-Istati Membri.

Għalhekk, il-Kummissjoni tipproponi li tħassar dan it-tip ta’ viża sabiex tissemplifika l-kwistjonijiet u teħtieġ lill-Istati Membri jħaffu l-ħruġ tal-permessi tar-residenza lil dawk iċ-ċittadini ta’ pajjiżi terzi intitolati li jirċevuhom.

6.2. It-tħassir tal-viża tal-grupp

Bl-introduzzjoni ta’ l-identifikaturi bijometriċi bħala parti mid-data li l-applikanti għal viża għandhom jipprovdu u bir-reġistrazzjoni ta’ l-applikanti individwali fil-VIS, mhuwiex possibbli li tinżamm il-possibbiltà ta’ viża tal-grupp. Kull applikant, anki l-mara/raġel u t-tfal li qed jivvjaġġaw fuq l-istess passaport, għandhom jimlew formoli individwali ta’ l-applikazzjoni u għandhom jinħarġu stikers tal-viża individwali permezz tal-formola separata biex jitwaħħlu l-viżi.

6.3. It-"Tneħħija" ta’ l-Anness 2 tas-CCI

Huwa mfakkar li l-Anness 2 tas-CCI fih lista tal-pajjiżi terzi, elenkati fl-Anness I tar-Regolament (KE) Nru 539/2001, li ċ-ċittadini tagħhom huma eżentati mir-rekwiżiti ta’ viża meta jkollhom “passaporti diplomatiċi, uffiċjali u tas-servizz” u l-lista ta’ pajjiżi terzi, elenkati fl-Anness II tar-Regolament (KE) Nru 539/2001, li ċ-ċittadini tagħhom huma soġġetti għal rekwiżiti ta’ viża meta jkollhom “passaporti diplomatiċi, uffiċjali jew tas-servizz u passaporti speċjali”. Bħalissa r-Regolament 789/2001 jirregola l-proċeduri għan-notifika ta’ l-Istati Membri dwar l-emendi għall-Anness 2 minkejja li l-fatt li l-bażi legali għall-eżenzjonijiet unilaterali ta’ l-Istati Membri huwa r-Regolament (KE) Nru 539/2001, li jgħid li l-informazzjoni dwar l-eżenzjonijiet skond l-Artikolu 4 ta’ dak ir-Regolament għandha tkun notifikata lill-Kummissjoni (li hija responsabbli għall-pubblikazzjoni f’waqtha u regolari ta’ din l-informazzjoni). Sabiex ikun evitat d-dħul tal-proċeduri f’xulxin u minħabba li ma hemm ebda rabta legali bejn l-eċċezzjonijiet mir-rekwiżit għall-viża taħt ir-Regolament (KE) Nru 539/2001 u r-Regolament dwar il-Kodiċi li jirregola l-kundizzjonijiet u l-proċeduri għall-ħruġ tal-viżi, din l-informazzjoni m’għandhiex tkun mehmuża mal-Kodiċi dwar il-Viżi.

6.4. It-tħassir ta’ l-Anness 6

Skond ir-regoli proposti għall-aċċess għad-data fir-regolament dwar VIS, il-konsli onorarji ma jibqgħux awtorizzati li joħorġu l-viżi.

7. L-applikazzjoni armonizzata fuq il-livell operattiv tal-"Kodiċi dwar il-Viżi"

Kif imsemmi aktar ’il fuq, il-Kodiċi dwar il-Viżi għandu jkun fih biss dispożizzjonijiet legali dwar il-ħruġ tal-viżi għall-waqfiet qosra u għat-tranżitu kif ukoll dwar il-viżi għat-tranżitu fl-ajruport. Sabiex jiġi żgurat li l-Istati Membri minn issa ma jkomplux bil-prattika attwali tagħhom li jfasslu istruzzjonijiet nazzjonali biex “jissovvrapponu” r-regoli komuni, għandu jitfassal sett wieħed komuni ta’ istruzzjonijiet dwar l-applikazzjoni prattika tal-leġislazzjoni.

Meta kienet qed tipprepara l-proposta dwar il-Kodiċi dwar il-Viżi, il-Kummissjoni kkunsidrat b’mod parallel il-forma u l-kontenut ta’ “l-Istruzzjonijiet dwar l-applikazzjoni prattika tal-Kodiċi dwar il-Viżi” li jistabbilixxu l-prattika u l-proċeduri armonizzati li għandhom ikunu segwiti mill-missjonijiet diplomatiċi u l-postijiet konsulari ta’ l-Istati Membri meta dawn ikunu qed jipproċessaw l-applikazzjonijiet għall-viżi.

Dawn l-Istruzzjonijiet, li se jitfasslu fi ħdan il-proċedura provduta fit-Titolu V tar-Regolament, bl-ebda mod m’hu se jżidu obbligi legali għall-Kodiċi dwar il-Viżi iżda se jkunu biss ta’ natura operattiva. Għandhom ikunu finalizzati sad-data meta jidħol fis-seħħ il-Kodiċi.

6) IL-KONSEGWENZI TAL-PROTOKOLLI VARJI ANNESSI MAT-TRATTATI

Il-bażijiet legali għall-proposti dwar il-miżuri relatati mar-regoli dwar il-viżi għall-waqfiet qosra u għat-tranżitu għandhom jinstabu fit-Titolu IV tat-Trattat KE, bir-riżultat li tapplika s-sistema tal-“ġeometrija varjabbli”, provduta fil-protokolli dwar il-pożizzjoni tar-Renju Unit, l-Irlanda u d-Danimarka u l-protokoll ta’ Schengen.

Din il-proposta tibni fuq l- acquis ta’ Schengen. Għalhekk fir-rigward tal-protokolli differenti għandhom jiġu kkunsidrati dawn il-konsegwenzi li ġejjin:

L-Iżlanda u n-Norveġja:

Il-proċeduri stabbiliti fil-Ftehim ta’ l-Assoċjazzjoni[3] konkluż mill-Kunsill u r-Repubblika ta’ l-Iżlanda u r-Renju tan-Norveġja li jikkonċerna l-assoċjazzjoni ta’ dawn ta’ l-aħħar ma’ l-implimentazzjoni u l-iżvilupp ta’ l- acquis ta’ Schengen huma applikabbli, ladarba din il-proposta tibni fuq l- acquis ta’ Schengen kif definit fil-Anness A ta’ dan il-Ftehim.

Id-Danimarka:

Skond il-Protokoll dwar il-pożizzjoni tad-Danimarka anness mat-TEU u t-TEC, id-Danimarka mhux se tieħu sehem fl-adozzjoni tar-Regolament u għalhekk mhijiex marbuta bih jew soġġetta għall-applikazzjoni tiegħu. Minħabba l-fatt li r-Regolament huwa att li għandu l-għan li jibni fuq l- acquis ta’ Schengen skond id-dispożizzjonijiet tat-Titolu IV tat-TEC, għandu jgħodd l-Artikolu 5 tal-protokoll imsemmi hawn fuq.

Ir-Renju Unit u l-Irlanda:

Skond l-Artikoli 4 u 5 tal-Protokoll li jintegra l- acquis ta’ Schengen fil-qafas ta’ l-Unjoni Ewropea u d-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq[4], u d-Deciżjoni tal-Kunsill 2002/192/KE tat-28 ta' Frar 2002 rigward it-talba ta' l-Irlanda biex tieħu sehem f'xi wħud mid-dispożizzjonijiet ta' l- acquis ta' Schengen [5], ir-Renju Unit u l-Irlanda mhumiex qed jieħdu sehem fl-adozzjoni tar-Regolament u mhumiex marbuta minnu jew soġġetti għall-applikazzjoni tiegħu.

L-Iżvizzera

Fir-rigward ta’ l-Iżvizzera, din il-proposta tikkostitwixxi żvilupp tad-dispożizzjonijiet ta’ l- acquis ta’ Schengen fis-sens tal-Ftehim iffirmat mill-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni ta’ din ta’ l-aħħar ma’ l-implimentazzjoni, l-applikazzjoni u l-iżvilupp ta’ l- acquis ta’ Schengen li jaqgħu fil-qasam imsemmi fl-Artikolu 4 (1) tad-Deċiżjoni tal-Kunsill 2004/860/KE[6] dwar l-iffirmar, f’isem il-Komunità Ewropea, u dwar l-applikazzjoni provviżorja ta’ xi dispożizzjonijiet ta’ dan il-Ftehim.

Il-Ftehim ma’ l-Iżvizzera, iffirmat fis-26.10.2004, jipprovdi għall-applikazzjoni provviżorja ta’ xi dispożizzjonijiet meta jkun iffirmat, b’mod partikolari l-parteċipazzjoni ta’ l-Iżvizzera fil-Kumitat Imħallat li għandu x’jaqsam ma’ l- acquis ta’ Schengen.

7) IL-KONSEGWENZI GħALL-ISTATI MEMBRI L-ġODDA TAL-PROċEDURA F’żEWġ STADJI GħALL-ISTRUMENTI IMPLIMENTATTIVI LI JIBNU FUQ L- ACQUIS TA’ SCHENGEN

L-Artikolu 3(1) ta’ l-Att ta’ l-Adeżjoni jgħid li d-dispożizzjonijiet ta’ l- acquis ta’ Schengen u l-atti li jibnu fuqu jew li huma relatati miegħu, elenkati fl-Anness I ta’ l-Att, se jkun vinkolanti fuq u applikabbli fl-Istati Membri l-ġodda mid-data ta’ l-adeżjoni.[7] Id-dispożizzjonijiet u l-atti mhux imsemmija fl-Anness, filwaqt li huma vinkolanti fuq l-Istati Membri l-ġodda mid-data ta’ l-adeżjoni, se japplikaw biss fi Stat Membru ġdid skond deċiżjoni tal-Kunsill f’dan is-sens meħuda skond l-Artikolu (l-Artikolu 3(2) ta’ l-Att ta’ l-Adeżjoni).

Din hija l-proċedura implimentattiva f’żewġ stadji, fejn xi dispożizzjonijiet ta’ l- acquis ta’ Schengen huma vinkolanti u applikabbli mid-data ta’ l-adeżjoni għall-Unjoni filwaqt li oħrajn, speċifikament dawk marbutin b’mod intrinsiku mat-tneħħija tal-verifiki fuq il-fruntieri interni, huma vinkolanti mid-data ta’ l-adeżjoni iżda applikabbli fl-Istati Membri l-ġodda biss wara d-Deċiżjoni tal-Kunsill imsemmija hawn fuq.

Id-dispożizzjonijiet ta’ Schengen dwar il-politika dwar il-viżi (l-Artikoli 9 sa 17 tal-Konvenzjoni ta’ Schengen u d-deċiżjonijiet implimentattivi tagħhom, b’mod partikolari l-Istruzzjonijiet Konsulari Komuni, ħlief għall-Annessi 1, 7, 8 u 15 tagħhom) mhumiex elenkati fl-Anness.

B’riżultat ta’ dan, din il-proposta, li tissostitwixxi u tibni fuq l-Istruzzjonijiet Konsulari Komuni u fuq xi dispożizzjonijiet tal-Konvenzjoni ta’ Schengen bl-għan li tistabbilixxi Kodiċi Komunitarju dwar ir-regoli dwar il-Viżi, meta tiġi adottata, mhux se tkun applikabbli fl-Istat Membru l-ġdid, ħlief għad-dispożizzjonijiet relatati mal-ħruġ tal-viża għat-tranżitu fl-ajruport.

8) KUMMENTI DWAR L-ARTIKOLI

Kumment ġenerali

Sabiex jittieħed kont tal-qafas Komunitarju u t-terminoloġija Komunitarja, it-terminu “Parti(jiet) Kontraenti” ġie sostitwit minn “Stat Membru/Stati Membri” fid-definizzjonijiet u tul il-proposta kollha. Ovvjament, ir-riferenzi għal “Stat Membru / Stati Membri” għandhom jinqraw fid-dawl, l-ewwel nett tal-Protokoll ta’ Schengen, rigward l-applikazzjoni ta’ l- acquis ta’ Schengen mir-Renju Unit u l-Irlanda (ara l-punt 6 ta’ hawn fuq) u, it-tieni fid-dawl ta’ l-Artikolu 3 tat-Trattat ta’ l-Adeżjoni li jipprovdi għall-applikazzjoni f’żewġ stadji ta’ l- acquis ta’ Schengen mill-Istati Membri l-ġodda (ara l-punt 7 ta’ hawn fuq). Barra minn hekk, il-pożizzjoni speċjali tan-Norveġja, l-Iżlanda u l-Iżvizzera fir-rigward l- acquis ta’ Schengen għandha titqies ukoll, kif spjegat fil-punt 6 tal-memorandum ta’ spjegazzjoni.

It-Titolu I: Id-dispożizzjonijiet ġenerali

L-Artikolu 1: L-għan u l-ambitu

Il-paragrafu 1 ta’ dan l-Artikolu jiddefinixxi l-għan tar-regolament, jiġifieri li jistabblixxi l-kundizzjonijiet u l-proċeduri għall-ipproċessar ta’ l-applikazzjonijiet għall-viżi għall-waqfiet ta’ mhux aktar minn 3 xhur f’perjodu ta’ 6 xhur.

Il-paragrafu 2 jistabbilixxi li r-regolament japplika għal ċittadini ta’ pajjiżi terzi soġġetti għal dan ir-rekwiżit skond ir-Regolament tal-Kunsill (KE) Nru 539/2001. Barra minn hekk, issir riferenza ġenerali għad-drittijiet tal-moviment ħieles li jgawdu minnhom kategoriji speċifiċi ta’ ċittadini ta’ pajjiżi terzi taħt il-leġislazzjoni Komunutarja.

Il-paragrafu (3) jkopri l-listi ta’ pajjiżi terzi li ċ-ċittadini tagħhom huma soġġetti għall-viżi għat-tranżitu fl-ajruporti. Il-lista komuni (l-Anness VII) hija definiti f’dan ir-regolament (u mhux fir-Regolament tal-Kunsill (KE) Nru 539/2001).

L-Artikolu 2: Id-Definizzjonijiet

Il-parti l-kbira tad-definizzjonijiet stabbiliti f’dan l-Artikolu huma essenzjalment meħuda mill-Konvenzjoni ta’ Schengen u mill-Istruzzjonijiet Konsulari Komuni (CCI), għalkemm tqieset il-ħtieġa li jiġu ċċarati u żviluppati xi wħud minn dawn id-definizzjonijiet u li jiżdiedu xi ftit. Id-definizzjonijiet elenkati fir-regolament jikkorrispondu għad-definizzjonijiet użati fir-Regolament (KE) Nru 539/2001 u fil-Kodiċi ta’ Schengen dwar il-Fruntieri.

Il-kunċett ta’ “ċittadin ta’ pajjiż terz” huwa definit permezz ta’ l-esklużjoni, billi huma esklużi ċ-ċittadini ta’ l-Unjoni Ewropea fis-sens ta’ l-Artikolu 17(1) tat-Trattat KE. Għalhekk jinkludi wkoll ir-refuġjati u l-persuni mingħajr stat.

Id-definizzjoni ta’ “viża” tikkorrispondi għad-definizzjoni fir-Regolament tal-Kunsill (KE) Nru 539/2001 biż-żjieda tar-riferenza għat-tranżitu fl-ajruport, li huwa differenti minn “waqfa” u mis-sens ordinarju ta’ “tranżitu”. Din iż-żjieda kienet ukoll meħtieġa minħabba l-integrazzjoni fil-qafas leġislattiv Komunitarju ta’ l-Azzjoni Konġunta dwar tranżitu fl-ajruporti.

Il-kunċett “uniformi” fis-sens li viża waħda tippermetti lid-detentur, ladarba jingħata d-dħul, li jiċċirkola fi/jgħaddi minn bosta Stati Membri jew mill-Istati Membri kollha, inżamm, kuntrarjament għall-viża bil-“validità territorjali limitata” (LTV) li tippermetti lid-detentur jibqa’ biss fi Stat Membru wieħed jew għadd minnhom u l-“viża għat-tranżitu fl-ajruport”, li hija meħtieġa għal xi ċittadini ta’ pajjiżi terzi sabiex jgħaddu miż-żoni ta’ tranżitu internazzjonali fl-ajruporti ta’ l-Istati Membri.

Ladarba waħda mill-kundizzjonijiet għall-ħruġ ta’ viżi “uniformi” hija li l-Istati Membri kollha jirrikonoxxu d-dokument ta’ l-ivvjaġġar ippreżentat mill-applikant, ġie deċiż li huwa meħtieġ li jiġi speċifikat xi jfisser “dokument ta’ l-ivvjaġġar rikonoxxut”. Fil-formulazzjonijiet preżenti tal-Konvenzjoni ta’ Schengen u s-CCI, it-terminu “validu” jintuża biex jiddeskrivi l-awtentiċità, il-validità temporali u r-rikonoxximent, u dan iwassal għal xi konfużjoni. Sabiex il-missjonijiet diplomatiċi u l-postijiet konsulari ta’ l-Istati Membri jkunu jafu jekk tistax tinħareġ viża uniformi jew jekk għandhiex tinħareġ viża LTV, dan il-kunċett huwa importanti. Minħabba l-bażi legali ta’ din il-proposta, mhuwiex possibbli li jkunu koperti d-deċiżjonijiet tal-Kumitat Eżekuttiv ta’ Schengen SCH/Com-ex (98) 56 u (99)14 li jistabbilixxu d-dispożizzjonijiet għall-kumpilazzjoni tal-Manwal tad-dokumenti ta’ l-ivvjaġġar li jintitolaw lid-detentur jaqsam il-fruntieri esterni u li jistgħu jitniżżlu ma’ viża.

Madankollu, ikun jidher loġiku li jiġi integrat dan id-dokument fundamentali fil-qafas leġislattiv Komunitarju.

Id-definizzjoni ta’ l-“istiker tal-viża” tirreferi għad-definizzjonijiet stabbiliti fir-Regolament tal-Kunsill (KE) Nru 1683/95 u l-kliem użat huwa dak tar-Regolament tal-VIS.

Il-“folja separata għat-twaħħil ta’ viża” hija definita skond ir-Regolament (KE) Nru 333/2002 fuq format uniformi għall-formuli biex titwaħħal il-viża maħruġa mill-Istati Membri lill-persuni li jkollhom dokumenti għall-ivvjaġġar mhux rikonoxxuti mill-Istati Membri li jirrediġu l-formula.

It-Titolu II: L-irċevuta u l-ipproċessar ta’ l-applikazzjoni għall-viża

Il-Kapitolu I: L-awtoritajiet li jieħdu sehem fl-ipproċessar ta’ l-applikazzjonijiet għal viża

Artikolu 3: L-awtoritajiet li huma kompetenti biex jipproċessaw l-applikazzjonijiet għal viża

Dawn id-dispożizzjonijiet ittieħdu mis-CCI kif ukoll mill-Konvenzjoni ta’ Schengen, iżda bl-ispeċifikazzjoni tal-kunċett ta’ l- ipproċessar, fis-sens li jiġu eżaminati l-applikazzjonijiet għall-viża, liema eżami għandu dejjem jitwettaq mill-missjonijiet diplomatiċi u l-postijiet konsulari ta’ l-Istati Membri. B’riżultat ta’ l-iżviluppi riċenti (numru akbar ta’ applikazzjonijiet għall-viża, riskji ta’ sikurezza għall-impjegati konsulari, eċċ), u l-introduzzjoni fil-ġejjieni qrib tal-ġbir ta’ l-identifikaturi bijometriċi bħala wieħed mir-rekwiżiti għall-applikazzjoni għal viża, il-missjonijiet diplomatiċi u l-postijiet konsulari ta’ l-Istati Membri m’għadhomx esklussivament jirċievu l-applikazzjonijiet għall-viża.

Madankollu, l-Anness 6 tas-CCI ġie revokat sabiex ikunu esklużi l-konsli onorarji milli jkunu involuti fl-ipproċessar ta’ l-applikazzjonijiet għall-viża.

Id-dispożizzjonijiet tar-Regolament tal-Kunsill (KE) Nru 415/2003 dwar il-ħruġ tal-viża fuq il-fruntiera ddaħħlu fir-Regolament (il-paragrafu 2)

L-Artikolu 4: Il-kompetenza territorjali

Fis-CCI huwa indikat li “meta” japplikaw dawk li mhumiex residenti, l-applikazzjonijiet tagħhom għandhom ikunu ttrattati b’ċertu mod. Peress li fir-rigward ta’ dan il-punt il-prattika ta’ l-Istati Membri hija differenti, ir-Regolament jistabbilixxi b’mod ċar li ċ-ċittadini ta’ pajjiż terz għandhom japplikaw għall-viżi fil-pajjiż ta’ l-oriġini tagħhom (il-paragrafu 1) u huma biss dawk li mhumiex residenti li huma legalment preżenti f’pajjiż li huwa differenti mill-pajjiż tar-residenza tagħhom u li għandhom raġunijiet ġustifikati biex japplikaw, li jistgħu jagħmlu dan (il-paragrafu 2). B’mod ġenerali, il-missjonijiet diplomatiċi u l-postijiet konsulari ta’ l-Istati Membri f’dawn il-każijiet għandhom jikkuntattjaw lill-kollegi tagħhom fil-pajjiż tar-residenza ta’ l-applikant jew l-awtoritajiet ċentrali tagħhom qabel ma joħorġu viża (il-paragrafu 3).

L-Artikolu 5: L-Istat Membru li huwa responsabbli għall-ipproċessar ta’ l-applikazzjoni għal viża

Dawn id-dispożizzjonijiet ittieħdu mis-CCI u jistabbilixxu l-kriterji biex jiġi determinat liema missjoni diplomatika jew post konsulari hija responsabbli għall-ipproċessar ta’ applikazzjoni għal viża. L-applikazzjonijiet għal viża ta’ iktar minn dħul wieħed għandhom ikunu ppreżentati lill-post konsulari ta’ l-Istat Membru fejn normalment imur l-applikant (li hija l-ġustifikazzjoni għall-applikazzjoni għal viża ta’ iktar minn dħul wieħed), għalkemm id-detentur ikun permess li jivvjaġġa lejn destinazzjonijiet oħrajn fl-Istati Membri. Ir-raġuni għaliex dawn il-viżi jistgħu jinħarġu mill-pajjiż tar-residenza ta’ l-applikant biss hija li huwa biss il-post konsulari ta’ hemmhekk li ikun jista’ jevalwa b’mod sħiħ l-integrità ta’ l-applikant.

Artikolu 6: Il-kompetenza fir-rigward tal-ħruġ ta’ viżi lil ċittadini ta’ pajjiżi terzi li jkunu preżenti legalment fi ħdan territorju ta’ Stat Membru

Bħalissa jinħareġ numru konsiderevolment għoli ta’ viżi fi ħdan it-territorju ta’ l-Istati Membri minkejja l-fatt li dawn il-persuni mhux se jaqsmu l-fruntieri esterni. Madankollu, għandhom ikunu introdotti regoli espliċiti biex ikopru s-sitwazzjonijiet li jinvolvu ċittadini ta’ pajjiżi terzi, legalment preżenti ġewwa territorju ta’ Stat Membru wieħed, u li jkollhom raġunijiet ġustifikati biex jivvjaġġaw lejn Stat Membru ieħor iżda li ma jkollhomx id-dokumenti li jippermettulhom jiċċirkolaw.

L-Artikolu 7: Dwar ir-rappreżentanza

Il-parti l-kbira tal-kontenut ta’ dan l-Artikolu ittieħdet mis-CCI. Madankollu, saru sforzi biex jerġgħu jiġu strutturati d-dispożizzjonijiet biex ikunu aktar ċari u żdiedu regoli speċifiċi li jiżguraw illi l-applikanti u l-Istati Membri jkunu infurmati f’żmien f’waqtu kemm lokalment kif ukoll ċentralment dwar id-dħul fis-seħħ jew l-interruzzjoni tal-ftehimiet dwar ir-rappreżentanza. L-Istati Membri li jieħdu l-inizjattiva biex jikkuntrattaw minn barra parti mill-proċedura ta’ l-immaniġġjar tal-viżi għandhom jgħarrfu lill-Istat Membru /Stati Membri li jirrappreżentaw qabel ma jibdew din il-kooperazzjoni.

Il-paragrafu 6 jiċċara s-sitwazzjoni fil-każijiet fejn il-missjoni diplomatika jew il-post konsulari ta’ l-Istat Membru rappreżentanti tipprevedi li se tirrifjuta lill-applicant li japplika għall-viża. F’każ bħal dan, il-fajl kollu għandu jkun imressaq lill-awtoritajiet ċentrali ta’ l-Istat Membru rappreżentat sabiex dawn ikunu jistgħu jieħdu d-deċiżjoni finali dwar ir-rifjut u għandu japplika l-Artikolu 23(3) dwar it-tagħrif ta’ l-applikant rifjutat. B’dan il-mod, huwa żgurat li tittieħed deċiżjoni finali dwar l-applikazzjoni, u l-applikant mhuwiex, bħalma huwa bħalissa spiss il-każ, sempliċement mitlub li jippreżenta l-applikazzjoni mill-ġdid fl-eqreb uffiċju konsulari ta’ l-Istat Membru rappreżentat.

Il-paragrafu 2 għandu jkun emendat sabiex iqis ir-riżultat tan-negozjati dwar il-Proposta li temenda s-CCI dwar l-introduzzjoni tal-bijometrika, inkluż it-twaqqif ta’ Ċentri Komuni għall-Applikazzjonijiet.

L-Artikolu 8: Il-konsultazzjoni minn qabel ta’ l-awtoritajiet ċentrali ta’ l-Istat Membru stess

Il-proċedura tal-konsultazzjoni minn qabel ta’ l-awtoritajiet ċentrali tal-missjoni diplomatika jew tal-post konsulari li joħroġ il-viża qabel ma jinħarġu l-viżi lil kategoriji speċifiċi ta’ nies jew lil ċittadini ta’ pajjiżi terzi speċifiċi diġà teżisti u l-lista ta’ pajjiżi terzi li għalihom hija meħtieġa din il-konsultazzjoni hija stabbilita fl-Anness 5 tas-CCI (ikklassifikata “EU RESTREINT”). Il-paragrafu 2 jistabbilixxi li din il-konsultazzjoni m’għandhiex ittawwal l-ipproċessar ta’ l-applikazzjoni għal viża.

Paragrafu 3 jistabilixxi li fil-qafas ta’ l-arranġamenti ta’ rappreżentanza, huma l-awtoritajiet ċentrali ta’ l-Istat Membru rrapreżentant li għandu jikkonsulta mal-awtoritajiet ċentrali ta’ l-Istat Membru rrapreżentat (għal pajjiżi terzi mniżżla fl-Anness 1).

L-Artikolu 9: Il-konsultazzjoni minn qabel ma’ u l-informazzjoni lill-awtoritajiet ċentrali ta’ Stati Membri oħrajn

Il-paragrafu 1 jistabbilixxi dispożizzjonijiet dwar talba mill-awtoritajiet ċentrali ta’ l-Istati Membri biex dawn ikunu kkonsultati qabel ma l-missjonijiet diplomatiċi u l-postijiet konsulari ta’ l-Istati Membri l-oħrajn joħorġu l-viżi lil persuni minn kategoriji speċifiċi jew lil ċittadini ta’ pajjiżi terzi speċifiċi.

Il-paragrafu 2 jistabbilixxi t-terminu ta’ l-għeluq għar-risposta mill-Istat Membru kkonsultat, liema terminu għandu jkun ta’ tlitt ijiem ta’ xogħol. Fin-nuqqas ta’ risposta fi ħdan it-terminu, l-Istat Membru li kkonsulta jista’ jippermetti lill-missjoni diplomatika jew post konsulari tiegħu li joħroġ il-viża li għaliha saret il-konsultazzjoni.

Fil-paragrafu 3 hija introdotta proċedura għall-informazzjoni sempliċi, u b’hekk ġiet sodisfatta x-xewqa ta’ bosta Stati Membri espressa fid-diskussjonijiet fl-2002-2003: minflok li jiġu kkonsultati, l-awtoritajiet ċentrali ta’ l-Istati Membri jixtiequ li jiġu mgħarrfa dwar il-ħruġ ta’ viża lil ċittadini ta’ pajjiżi terzi speċifiċi jew lil kategoriji speċifiċi ta’ dawn iċ-ċittadini.

Il-paragrafu 5 jistabilixxi li fi ħdan il-qafas ta’ l-arranġamenti ta’ rappreżentazzjoni, huma l-awtoritajiet ċentrali ta’ l-Istat Membru li jirrapreżenta li jistgħu jikkonsultaw awtoritajiet ċentrali ta’ Pajjiżi Membri oħrajn (għal pajjiżi terzi mniżżla fl-Anness II).

Il-Kapitolu II: L-applikazzjoni

L-Artikolu 10: Il-modalitajiet prattiċi għas-sottomissjoni ta’ l-applikazzjoni

Dan l-Artikolu huwa ġdid, fis-sens illi jistabbilixxi l-prinċipji ġenerali għas-sottomissjoni “materjali” ta’ l-applikazzjoni u huwa marbut ma’ l-Artikolu 11, fejn huwa introdott il-kunċett ta’ l-“ammissibilità”. Il-paragrafu 1 li jindika li l-applikazzjonijiet ma jistgħux jintalbu qabel tliet xhur qabel il-vjaġġ ippjanat preżentement jissemma biss f’nota fuq 1 ta’ l-Anness 13 tas-CCI. Huwa importanti li l-viżi ma jinħarġux kmieni wisq qabel ma jkollu jseħħ il-vjaġġ sabiex jiġi evitat li s-sitwazzjoni ta’ l-applikant, li fuq il-bażi tagħha tkun inħarġet il-viża, ma tinbidilx.

Il-paragrafu 2 jirreferi għall-ħtieġa ta’ l-applikanti kollha għall-ewwel darba li jissottomettu l-applikazzjoni tagħhom personalment sabiex jintlaħaq l-għan tal-ġbir tad-data bijometrika, li għandu jsir fil-mument tas-sottomissjoni ta’ l-applikazzjoni.

Il-paragrafi 3 u 4 huma neċessarji, għaliex numru dejjem akbar ta’ missjonijiet diplomatiċi u uffiċji konsulari ta’ l-Istati Membri introduċew sistemi ta’ appuntament. Il-paragrafu (5) għandu jinqara flimkien ma’ l-Artikoli 11 u 19.

L-Artikolu 11: Il-ġbir tad-data bijometrika

Dan l-Artikolu jistabbilixxi r-rekwiżiti għall-ġbir tad-data bijometrika u l-kategoriji ta’ persuni eżentati. Il-kontentut ta’ dan l-Artikolu jikkorrispondi mal-proposta għal Regolament tal-Parlament Ewropew u tal-Kunsill li jemenda l-Istruzzjonijiet Konsulari Komuni dwar viżi għal missjonijiet diplomatiċi u uffuċji konsulari fir-rigward ta’ l-introduzzjoni tal-biometriċi li jinkludu dispożizzjonijiet dwar l-organizzazzjoni ta’ l-ilqugħ u l-ipproċessar ta’ applikazzjonijiet tal-viża ippreżentati mill-Kummissjoni fil 31 ta’ Mejju 2006 [COM(2006) 269].

L-Artikolu 12: Is-Sottomissjoni ta’ applikazzjoni għal-viża

Dan l-Artikolu jelenka r-rekwiżiti f’termini tad-dokumentazzjoni li għandu jippreżenta applikant sabiex l-applikazzjoni tiegħu titqies ammissibbli. It-twaqqif ta’ dawn ir-regoli se jagħmilha aktar faċli biex l-applikanti jippreparaw l-applikazzjoni tagħhom u jħaffu l-eżami peress li l-missjoni diplomatika jew post konsulari se tirċievi fajls sħaħ. Barra minn hekk, peress li l-Istati Membri qed jippermettu dejjem aktar lill-missjonijiet diplomatiċi jew postijiet konsulari li jikkooperaw ma’ fornituri esterni tas-servizzi, huwa essenzjali – minħabba dan l-intermedjarju bejn l-applikant u l-impjegati li jeżaminaw l-applikazzjoni – li tinġabar l-informazzjoni korretta mill-bidu, u b’hekk l-applikant ma jkollux għalfejn jipprovdi informazzjoni addizzjonali. B’dan il-mod, dan l-Artikolu jiddefinixxi meta applikazzjoni ta’ viża tkun ikkunsidrata bħala sottomessa. Jekk il-fatturi mniżżla f’Artikolu 12 ikunu jeżistu, l-applikazzjoni tkun “ammissibbli”.

Dan huwa importanti wkoll sabiex issir distinzjoni bejn applikazzjonijiet li jiġu “rifjutati” qabel ma jibda l-propju eżami u applikazzjonijiet li jkunu formalment rifjutati. L-introduzzjoni ta’ din id-distinzjoni wkoll se twassal għal statistika aktar realistika għaliex ir-rifjuti formali se jkunu distinti mill-każijiet fejn l-eżami ma jkunx tlesta, u għalhekk ir-rati tar-rifjuti se jagħtu l-istampa vera tas-sitwazzjoni. It-tqabbil tar-rati tar-rifjuti huwa għodda importanti ta’ l-amministrazzjoni tal-missjonijiet diplomatiċi u l-postijiet konsulari ta’ l-Istati Membri li jkunu jinsabu fl-istess ġuriżdizzjoni.

L-Artikolu 13: Il-formola ta’ l-applikazzjoni

Il-paragrafu 1 ittieħed mis-CCI, iżda biż-żjieda li l-persuni li jakkumpanjaw u li huma inklużi fil-passaport ta’ l-applikant jintalbu jimlew formoli ta’ applikazzjoni individwali. Sussegwentement, se jinħarġu stikers tal-viża individwali (Artikolu 26) u l-viża tal-grupp mhux se tibqa’ teżisti.

Il-paragrafu 2 jiddeċiedi għadd ta’ kwistjonijiet prattiċi li ma kinux koperti sa issa. Il-paragrafu 3 iwaqqaf regoli għat-traduzzjoni possibbli tal-formola ta’ l-applikazzjoni fil-linwga tal-pajjiż ospitanti u kif għandhom ikunu ppreżentati dawn it-traduzzjonijiet. Sabiex tiġi żgurata l-armonizzazzjoni u l-iffrankar ta’ l-ispejjeż, il-missjonijiet diplomatiċi ta’ l-Istati Membri li jkunu fl-istess ġuriżdizzjoni għandhom jużaw l-istess verżjoni tradotta. Il-paragrafi 2 u 3 huma primarjament ibbażati fuq id-Dokument ta’ l-Impjegati tal-Kummissjoni JAI/723/2003.

Finalment il-paragrafu 4 jitlob li l-missjonijiet diplomatiċi u l-postijiet konsulari ta’ l-Istati Membri jiżguraw li l-applikanti ikunu mgħarrfa dwar il-lingwi li jistgħu jużaw biex jimlew il-formola ta’ l-applikazzjoni.

Artikolu 14: Id-dokumenti ta’ appoġġ

Il-kontenut ta’ dan l-Artikolu, kif ukoll l-Anness IV, li jistabbilixxi lista mhux eżawrjenti tad-dokumenti ta’ appoġġ meħtieġa li għandhom jiġu ppreżentati mill-applikanti, ittieħed mis-CCI, u t-tnejn ġew strutturati b’mod li huwa aktar faċli għall-utent. Barra minn dan, id-dokumenti ta’ appoġġ ġew elenkati b’tali mod li jqisu l-iskop tal-waqfa/tranżitu ppjanat. Formola ġdida armonizzata li tipprovdi l-prova ta’ l-istedina, tal-ħlas mill-isponser u ta’ l-akkomodazzjoni, ġiet imfassla sabiex timla l-vojt fil-leġislazzjoni eżistenti. Għalkemm is-CCI kien fih Anness ta’ l-hekk imsejħa formoli armonizzati użati mill-Istati Membri individwali, s’issa tlieta biss issottomettew formoli li kienu pjuttost diverġenti. Dan l-Artikolu huwa skond il-Kodiċi ta’ Schengen dwar il-Fruntieri.

Jista’ jkun hemm il-ħtieġa ta’ distinzjoni bejn it-tipi ta’ dokumentazzjoni li għandhom u li jistgħu jipprovdu l-applikanti minħabba ċirkostanzi lokali. Fi ħdan il-kooperazzjoni konsulari lokali il-ħtieġa li jitħejjew listi tad-dokumenti li għandhom jiġu provduti għall-għanijiet stabbiliti f’dan l-Artikolu u fl-Anness korrispondenti ser ikunu evalwati, bħala fattur li huwa essenzjali biex ikun evitat ix-xiri tal-visa.

L-Artikolu 15: L-Assigurazzjoni Medika għall-Ivvjaġġar (TMI)

Dan l-Artikolu ttieħed mis-CCI, iżda d-dispożizzjonijiet ġew emendati biex ikunu ċċarati għadd ta’ modi kif wieħed jista’ jaħrab mid-dispożizzjonijiet u ambigwitajiet fid-Deċiżjoni oriġinali u ttieħed kont kemm tal-linji ta’ gwida għall-applikazzjoni ta’ din il-miżura mfassla fl-2004 kif ukoll ta’ l-evalwazzjoni ta’ l-applikazzjoni tal-miżura mwettqa fuq il-bażi ta’ kwestjonarju mqassam lill-missjonijiet diplomatiċi jew postijiet konsulari ta’ l-Istati Membru fl-2005.

Ġiet introdotta eżenzjoni ġenerali mir-rekwiżit tat-TMI għad-detenturi ta’ passaport diplomatiku u għall-baħħara għaliex huwa kkunsidrat li fil-kuntest professjonali tagħhom huma koperti biżżejjed. Barra minn dan, iċ-ċittadini ta’ pajjiżi terzi li japplikaw għall-viża fuq il-fruntieri – li għandha tkun sitwazzjoni eċċezzjonali – għal raġunijiet ta’ emerġenza – ġew eżentati wkoll, għaliex ikun jidher kemmxejn sproporzjonat u spiss impossibbli li dawn il-persuni jikkuntattjaw TMI.

L-Artikolu 16: It-tariffa amministrattiva

Dan l-Artikolu jistabbilixxi r-regoli għat-tariffa li għandha titħallas mill-applikanti. It-tariffa għandha tkopri l-ispejjeż amministrattivi ta’ l-ipproċessar ta’ applikazzjoni għal viża. L-ammont tat-tariffa jikkorrispondi għall-ammont provdut mid-Deċiżjoni tal-Kunsill 2006/440/KE ta’ l-1 ta’ Ġunju 2006[8]. Il-bqija tal-paragrafu 1 li tgħid li din għandha titħallas f’EUR jew fil-munita tal-pajjiż ospitanti u li t-tariffa ta’ l-amministrazzjoni ma tintraddx lura, baqgħet valida. Il-paragrafu 2 jiżgura li l-applikanti jirċievu irċevuta u li huma jkunu mgħarrfa bil-miktub li t-tariffa ma tintraddx lura. Il-paragrafu 3 jirreferi għall-problemi li jseħħu meta t-tariffa ta’ l-amministrazzjoni tintalab fil-munita lokali. Sabiex għall-applikanti jkunu evitati l-effetti negattivi tad-differenzi fil-kalkoli ta’ l-Istati Membri tar-rati ta’ l-iskambju f’intervalli differenti, huwa propost li tintuża l-istess rata ta’ skambju, ir-rata ta’ riferenza ta’ l-iskambju għall-Ewro (ECB). Il-paragrafu 4 jelenka l-kategoriji ta’ persuni li għalihom it-tariffa ta’ l-amministrazzjoni hija rinunzjata, kif provdut fid-Deċiżjoni tal- 2006/440/KE. Il-paragrafu 5 jippermetti lill-Istati Membri li jirrinunzjaw jew inaqqsu t-tariffa ta’ l-amministrazzjoni skond x’ikun il-każ individwali. Din il-possibbiltà diġà eżistenti kienet ikkonfermata mid-Deċiżjoni tal-Kunsill 2006/444/KE. Il-paragrafu 6 jsostni li l-miżata eżistenti matul perjodu provviżorju għal ċittadini ta’ pajjiżi terzi li fir-rigward tagħhom ingħata mandat li jiġi nnegozjat ftehim għall-faċilitazzjoni tal-viża sa l-1 ta’ Jannar 2007.

Il-paragrafu 7 żdied biex ikun evitat li jiġi penalizzat ċittadin ta’ pajjiż terz li jkollu dokument mhux rikonoxxut minn Stat Membru, u li wara li jkun ingħata viża bil-validità territorjali limitata, ikun obbligat iħallas tariffa ta’ l-amministrazzjoni għat-tieni darba, għaliex huwa jkun irid japplika għal viża oħra biex jivvjaġġja lejn Stat Membru li t-territorju tiegħu ma jkunx kopert mill-ewwel viża.

Il-paragrafu 8 jintroduċi tariffa ta’ l-urġenza: it-tariffa ta’ l-amministrazzjoni hija rduppjata għal applikazzjonijiet ippreżentati fi stadju tard ħafna mingħajr ġustifikazzjoni.

L-Artikolu 17: It-timbru li jindika li applikazzjoni ġiet ippreżentata

Ir-rekwiżit li l-missjonijiet diplomatiċi u l-postijiet konsulari ta’ l-Istati Membri jittimbraw id-dokument ta’ l-ivvjaġġar ta’ l-applikanti meta tkun ġiet ippreżentata applikazzjoni ttieħed mis-CCI. L-għan ta’ din il-miżura huwa li trażżan lill-istess persuna milli tippreżenta applikazzjonijiet ma’ bosta Stati Membri fl-istess ħin. Minħabba l-problemi konsiderevoli bl-applikazzjoni ta’ din il-miżura fil-prattika, ir-Regolament jiċċara r-regoli għall-użu tat-timbru u nħoloq mudell armonizzat tat-timbru. Dan ta’ l-aħħar tqies bħala neċessarju, għaliex bosta eżempji ta’ timbri mhux korretti u kodiċijiet addizzjonali irregolari ġew skoperti maż-żmien. Fil-paragrafu 1 ittieħed kont tat-titbdiliet fl-ilqugħ ta’ l-applikazzjonijiet għal viża (ara l-Artikolu 33), għaliex se tkun il-missjoni diplomatika jew il-post konsulari li għandha tittimbra d-dokument ta’ l-ivvjaġġar ta’ l-applikant.

Is-CCI jippermettu lill-Istati Membri li jiddeċiedu b’mod unilaterali li ma jagħmlux dan it-timbru fil-passaporti diplomatiċi. Sabiex ikun żgurat metodu armonizzat, din l-eżenzjoni hija ġenerali, filwaqt li l-missjonijiet diplomatiċi u l-postijiet konsulari ta’ l-Istati Membri għandhom jiftiehmu, fi ħdan il-kooperazzjoni konsulari lokali, dwar l-eżenzjoni ta’ kategoriji speċifiċi oħrajn ta’ persuni.

Biex ikun evitat li l-applikanti jew l-awtoritajiet lokali jifhmu ħażin l-għan tat-timbru, il-missjonijiet diplomatiċi u l-postijiet konsulari ta’ l-Istati Membri għandhom jgħarrfu lill-pubbliku ġenerali li t-timbru m’għandu l-ebda implikazzjoni legali u li sempliċement iservi bħala indikazzjoni li saret applikazzjoni għal viża.

Ladarba l-Istati Membri jibdew jittrasferixxu d-data lill-VIS, dan it-timbru jsir żejjed, għaliex il-missjonijiet diplomatiċi u l-postijiet konsulari ta’ l-Istati Membri l-oħrajn se jkollhom aċċess għall-informazzjoni dwar is-sottomissjoni possibbilment simultanja ta’ l-applikant ta’ applikazzjoni f’konsulat ieħor.

Il-Kapitolu III: L-eżami u l-ipproċessar ta’ l-applikazzjonijiet għall-viżi

Artikolu 18: L-eżami ta’ l-applikazzjoni

Il-paragrafi 1 u 2 ta’ dan l-Artikolu kruċjali ttieħdu mis-CCI u jistabbilixxu l-kriterji bażiċi għall-eżami ta’ l-applikazzjonijiet għal viża: il-kwistjonijiet ewlenin li l-impjegati konsulari għandhom jiftakru meta jeżaminaw l-applikazzjonijiet għal viża, jiġifieri r-riskju migratorju u r-riskji marbuta mas-sikurezza. Minħabba l-forom ġodda tal-preżentazzjoni ta’ l-applikazzjonijiet għal viża permezz ta’ tipi differenti ta’ intermedjarji, huwa enfasizzat li fil-każ li d-dokumentazzjoni miktuba sottomessa ma tkunx biżżejjed biex tagħti prova ta’ l-għan tal-waqfa u l-intenzjoni tad-dħul lura, l-applikant jista’ jiġi msejjaħ għal intervista personali.

Il-kontenut tal-paragrafu 4 ittieħed mis-CCI, iżda hemm aktar dettall dwar it-tipi ta’ verifiki li għandhom isiru. Tinġibed l-attenzjoni b’mod partikolari għas-sotto-paragrafu (e), fejn issir riferenza għall-mezzi ta’ sussistenza li jindika li l-istima ta’ dan għandu jqis l-ammonti ta’ riferenza li hemm riferenza għalihom fil-Kodiċi ta’ Schengen dwar il-Fruntieri kif ukoll id-dikjarazzjoni dwar l-akkomodazzjoni / ħlas ta’ l-ispejjeż (l-Anness IV).

L-ammonti ta’ riferenza stabbiliti mill-Istati Membri kienu preċedentement stabbiliti fl-Anness 7 tas-CCI. Ladarba l-Kodiċi ta’ Schengen dwar il-Fruntieri jimponi fuq l-Istati Membri l-obbligu li jinnotifikaw dawn l-ammonti ta’ riferenza, ma hemm l-ebda ħtieġa li jiġi inkluż Anness dwar l-ammonti ta’ riferenza fil-Kodiċi dwar il-Viża nnifsu. Madankollu, għal raġunijiet prattiċi, dawn l-ammonti ta’ riferenza se jkunu inklużi fl-“Istruzzjonijiet dwar l-applikazzjoni prattika tal-Kodiċi dwar il-Viża” (l-Artikolu 45) li għandu jissawwar aktar ’il quddiem.

Minħabba l-fatt li d-detenturi tal-viżi għat-tranżitu fl-ajruporti ma jidħlux fit-territorju ta’ l-Istati Membri, il-paragrafu 6 jistabbilixxi li l-verifika ta’ tali applikazzjoni għandha tkopri biss ir-rekwiżiti stabbiliti fil-paragrafu 2(a) (dokument ta’ l-ivvjaġġar validu u awtentiku), (b) (ebda periklu lill-ordni pubblika, lis-sigurtà pubblika, is-saħħa pubblika u r-relazzjonijiet interni) u (d) (l-użu tal-viżi uniformi ta’ qabel), għalkemm l-għan tal-vjaġġ ’il quddiem għandu jiġi vverifikat.

Il-paragrafu 7 ittieħed mis-CCI, u jista’ jiġi mqassar hekk: “fil-każ ta’ dubju, toħroġx viża”.

L-Artikolu 19: L-Inammissibilità

Dan l-Artikolu huwa direttament marbut ma’ l-Artikolu 10 (4). F’każ li l-applikant jonqos milli jipprovdi l-informazzjoni addizzjonali mitluba, l-applikazzjoni tiegħu tiġi ddikjarata inammissibbli u rreġistrata f’dan is-sens fil-VIS. Il-kunċett ta’ l-inammissibilità ġie introdott sabiex issir distinzjoni bejn rifjuti formali fuq bażi ta’ l-eżami ta’ l-applikazzjoni għal viża u każijiet fejn din l-eżaminizzjoni ma tkunx saret minħabba li l-applikant ikun naqas milli jipprovdi l-informazzjoni mitluba. Bħalissa r-rifjuti formali u l-eżaminazzjonijiet li ma jkunux tlestew spiss jingħaddu fl-istatistika bħala “rifjuti/ċaħda” u għalhekk in-numru reali tar-rifjuti u r-rata effettiva tar-rifjuti huma moħbija.

Peress li l-inammissibilità mhijiex rifjut formali ta’ applikazzjoni, l-applikant ma jista’ jkollu ebda dritt ta’ appell. Għalhekk applikazzjoni tista’ wkoll tkun dikjarata inammissibbli mill-missjoni diplomatika jew post konsulari ta’ Stat Membru rappreżentattiv.

L-Artikolu 20: Id-Deċiżjoni dwar l-applikazzjoni għal viża

Sabiex jitjieb it-trattament indaqs ta’ l-applikanti għal viża, fil-paragrafu 1 ġew introdotti żminijiet massimi għall-ħruġ tal-viżi.

Il-paragrafu 2 jistabbilixxi l-prinċipju ġenerali għad-determinazzjoni tal-viża xierqa li għandha tinħareġ u l-kalkolu tal-perjodu ta’ validità u d-dewmien ta’ kull waqfa li għandhom jingħataw. Sabiex ikun hemm lok għal tibdiliet mhux mistennija taż-żmien tal-vjaġġ ippjanat għal raġunijiet lil jmorru lilhinn mill-kontroll ta’ l-applikant (per eżempju kanċellament tat-titjiriiet, posponiment ta’ avvenimenti kummerċjali jew kulturali, laqgħat tan-negozju), għandu jiżdied numru raġonevoli ta’ jiem addizzjonali, jiġifieri perjodu fuq ir-riħ, man-numru ta’ jiem meħtieġa għaż-żjara/tranżitu jew passaġġ miż-żona għat-tranżitu internazzjonali ta’ l-ajruporti.

Għandu jiġi nnutat li l-Anness 13 attwali tas-CCI, li jagħti eżempji prattiċi ta’ stikers tal-viżi mimlija se jkun aġġornat u se jkun parti mill-“Istruzzjonijiet dwar l-applikazzjoni prattika tal-Kodiċi dwar il-Viża” li se jakkumpanja l-verżjoni finali tal-Kodiċi dwar il-Viża.

Il-paragrafu (3) dwar il-ħruġ ta’ viżi ta’ iktar minn dħul wieħed ittieħed mis-CCI, iżda ġie stabbilit fid-dettall profil ta’ l-applikanti li lilhom jistgħu jingħataw dawn il-viżi (jiġifieri l-ħtieġa ta’ ivvjaġġar frekwenti lejn l-Istati Membri u l-integrità).

L-Artikolu 21: Il-viżi b’Validità Territorjali Limitata (LTV)

Dan l-Artikolu ikopri l-aspetti kollha tal-ħruġ ta’ l-LTVs li bħalissa huma mxerrda f’bosta strumenti li wkoll spiss jirrepetu l-istess dispożizzjonijiet (il-Konvenzjoni ta’ Schengen, l-Artikoli 11(2), 14(1) u 16, CCI, Parti V, 3 u l-Anness 14).

Il-paragrafu 1 jelenka fid-dettall il-każijiet fejn għandha tinħareġ LTV.

Fil-paragrafu 2 huwa ċċarat meta huwa meħtieġ li jkunu mgħarrfa l-Istati Membri l-oħrajn. Minkejja l-fatt li l-informazzjoni dwar il-viżi maħruġa se tinħażen fil-VIS, huwa neċessarju li jkunu infurmati l-awtoritajiet ċentrali dwar il-każijiet individwali sabiex dawn ikunu jistgħu jivverifikaw id-dettalji fil-VIS.

Minħabba li l-ħruġ ta’ l-LTVs għar-raġunijiet stabbiliti fis-sotto-paragrafi (a) u (b) jippermetti lil persuni, li ma jissodisfawx il-kundizzjonijiet normali għad-dħul fit-territorju ta’ l-Istati Membri, li jidħlu fit-territorju ta’ l-Istat Membru li joħroġha, l-awtoritajiet ċentrali ta’ l-Istat Membru li joħroġha għandhom jgħarrfu lill-awtoritajiet ċentrali ta’ l-Istati Membri l-oħrajn dwar dan.

Bil-kuntrarju, fil-każ imsemmi fit-tieni sotto-paragrafu ta’ l-ewwel paragrafu, id-detentur tad-dokument ta’ l-ivvjaġġar mhux rikonoxxut minn Stat Membru wieħed jew l-ieħor jissodisfa l-kundizzjonijiet għad-dħul, u għalhekk l-informazzjoni dwar il-ħruġ ta’ LTV mhijiex rilevanti.

Ladarba l-ħtieġa li jinħarġu l-LTVs validi biss għall-Istat Membru li joħroġhom fil-każijiet imsemmija fit-tieni sotto-paragrafu ta’ l-ewwel paragrafu mhijiex marbuta ma’ xi waħda mir-raġunijiet mogħtija f’(a) u (b), u li l-persuna konċernata li ngħatat viżi għall-waqfiet qosra qabel, ma tkunx użathom ħażin, lanqas ma huwa meħtieġ li jiġu mgħarrfa l-Istati Membri l-oħrajn.

L-Artikolu 22: Il-Viżi għat-Tranżitu fl-Ajruporti

Dan l-Artikolu jistabilixxi approċċ armonizzat dwar il-viżi għat-Tranżitu fl-Ajruport. Idaħħal id-dispożizzjonijiet tas-CCI u biex iżid it-trasparenza, l-eżenzjonijiet individwali ta’ l-Istati Membri (l-aktar ta’ dawk li għandhom passaport diplomatiku) minn dan ir-rekwiżit saru b’mod ġenerali fir-rigward taċ-ċittadini ta’ pajjiżi terzi fil-lista komuni.

Il-paragrafu (2)(a)-(d) jelenka l-kategoriji differenti eżentati. Barra minn dawk koperti fis-CCI, ġew miżjuda l-membri tal-familja taċ-ċittadini ta’ l-UE.

L-Artikolu 23: Ir-rifjut ta’ viża

Is-CCI attwali jirreferi għal-leġislazzjoni nazzjonali dwar in-notifika u l-motivazzjoni tar-rifjuti u huwa biss jekk din il-leġislazzjoni teħtieġ li r-rifjuti ta’ dawn il-viżi jiġu notifikati u mmotivati, li għandu jintuża test armonizzat ġenerali ta’ din in-notifika. Sabiex jitjiebu l-istrateġija Komunitarja u t-trattament indaqs ta’ l-applikanti, dan l-Artikolu jagħmel dawn l-aspetti obbligatorji.

Il-paragrafu 1 jelenka bosta kriterji preċiżi għar-rifjut ta’ viża, li huwa skond il-Kodiċi ta’ Schengen dwar il-Fruntieri. Is-CCI attwali ma fihx lista daqshekk speċifika.

Il-paragrafu 2 jispeċifika li r-rifjuti għandhom ikunu notifikati bil-miktub permezz tal-formola stabbilita fl-Anness IX. Il-formoli armoniazzati għandhom ukoll jintużaw meta l-applikazzjonijiet għal viża ikunu rifjutati fuq il-fruntiera (cf. l-Artikoli 32 u 33).

Il-paragrafu 3 jagħmilha ċara li l-appelli kontra r-rifjuti tal-viża jibqgħu fil-kompetenza ta’ l-Istati Membri.

Il-paragrafu 4 jirreferi għall-każijiet fejn Stat Membru wieħed jirrappreżenta ieħor għall-ħruġ tal-viżi, u fejn l-Istat Membru rappreżentat jieħu d-deċiżjoni finali meta jirrifjuta lil xi applikant. Il-missjoni diplomatika ta’ l-Istat Membru rappreżentattiv għandu jgħarraf lill-applikant dwar ir-rifjut deċiż mill-Istat Membru rappreżentat

Il-paragrafu (5) huwa maħsub bħala garanzija formali li kull applikazzjoni tkun stmata fuq il-mertu tagħha stess u li tingħata konsiderazzjoni dovuta tas-sitwazzjoni ta’ l-applikant fil-mument ta’ l-applikazzjoni.

Artikolu 24: Id-drittijiet li joħorġu mill-ħruġ ta’ viża

Huwa importanti li tingħata viżibbiltà lill-prinċipju bażiku u essenzjali li l-pussess ta’ viża tippermetti lill-pussessur li hu jippreżenta ruħu fil-fruntiera esterna biss. Ġie meqjus utli li dan jiħi inkluż f'dan l-Artikolu, u b'hekk ifakkar li l-awtoritajiet tal-kontroll tal-fruntieri jivvalidaw il-kundizzjonijiet tad-dħul meta l’pussessur tal-viża ikun qiegħed fil-fruntiera.

Artikolu 25: Il-mili ta’ l-istiker tal-viża

Dan l-Artikolu ttieħed mis-CCI u xi dispożizzjonijiet addizzjonali huma stabbiliti fl-Anness X. Għalkemm il-Kodiċi dwar il-Viżi ma jkoprix viżi nazzjonali għal waqfiet twal, saret riferenza fl-Anness X, punt 7, għall-kodiċi li għandu jinkiteb fuq l-istiker tal-viża għal dawn il-viżi. Skond l-Artikolu 18 tal-Konvenzjoni ta’ Schengen, il-viżi nazzjonali għall-waqfiet twal, il-viżi "D", jippermettu lid-detentur, kemm-il darba jintlaħqu l-kundizzjonijiet addizzjonali elenkati f’dak l-Artikolu, li jgħaddi mit-territorji ta’ Stati Membri oħrajn sabiex jilħaq it-territorju ta’ l-Istat Membru li ħareġ il-viża "D". Għalhekk il-Kummissjoni tikkonkludi li din ir-riferenza għall-kodiċi hija xierqa.

Artikolu 26: Stikers tal-viża mimlija

Dan l-Artikolu ttieħed mis-CCI u żdiedu xi dispożizzjonijiet biex jiġi żgurat li din l-invalidazzjoni ta’ l-istikers tkun reġistrata fil-VIS.

Artikolu 27: It-twaħħil ta’ l-istikers tal-viża mad-dokumenti tal-ivvjaġġar

Dan l-Artikolu ttieħed mis-CCI. Il-paragrafi 1–3 ikopru s-sitwazzjoni l-aktar komuni, fejn l-Istat Membru li joħroġ il-viża jirrikonoxxi d-dokument ta’ l-ivvjaġġar ta’ l-applikant. It-tieni sotto-paragrafu tal-paragrafu 1 ittieħed mill-Anness 10 (li mill-bqija ġie mħassar), għaliex spiss deher fil-prattika li l-impjegati konsulari jwaħħlu l-istiker b’tali mod li ma tkunx tista tinqara bil-magni. Il-paragrafu (4) jirreferi għas-sitwazzjoni fejn l-Istat Membru li joħroġ il-viża ma jirrikonoxxix id-dokument ta’ l-ivvjaġġar ta’ l-applikant. F’dawn il-każijiet għandha tintuża l-folja separata għat-twaħħil tal-viża.

Kapitolu IV: Il-modifika tal-perjodu tal-validità ta’ viża maħruġa

L-Artikolu 28: L-estensjoni

Id-deċiżjoni SCH/Com-ex (93) 21 dwar l-estensjoni tal-validità ta’ viża mhijiex koperta mis-CCI, u hija hawnhekk imdaħħla fir-Regolament u huma introdotti dispożizzjonijiet aktar dettaljati.

It-Titolu jindika li l-estensjoni tal-viżi sseħħ fi ħdan it-territorju ta’ l-Istati Membri. Fil-każ li s-sitwazzjoni tad-detentur tkun inbidlet qabel ma juża l-viża maħruġa, il-missjoni diplomatika jew il-post konsulari li tkun ħarġet il-viża tkun responsabbli biex tikkanċella l-ewwel viża u jekk hemm bżonn, toħroġ waħda ġdida.

Il-paragrafu 1 jistabbilixxi r-raġunijiet li jistgħu jeħtieġu estensjoni tal-perjodu ta’ validità u/jew li jkun estiż it-terminu tal-waqfa ta’ viża maħruġa għal waqfa qasira jew għat-tranżitu, mingħajr ma tinbidel it-tip tal-viża jew mingħajr ma d-dewmien tal-waqfa ma jkun ta’ aktar minn 90 jum (il-paragrafu 2). Id-dewmien massimu ta’ tranżitu fil-każ ta’ estensjoni ta’ viża għat-tranżitu mhuwiex regolat mil-leġislazzjoni attwali. Billi jkun permess dewmien massimu ta’ 10 ijiem, li jista’ jidher esaġerat minħabba li jirdoppja l-massimu stabbilit għat-tranżitu, ġew introdotti standards komuni.

L-awtorità amministrattiva tista’ tiddeċiedi li tibdel il-validità territorjali tal-viża maħruġa billi tillimita l-validità għat-territorju ta’ l-Istat Membru fejn tkun sottomessa t-talba għall-estensjoni (il-paragrafu 3) jew għal għadd ta’ Stati Membri biss.

Il-paragrafu 4 huwa parzjalment meħud mid-deċiżjoni Com-ex u jistabbilixxi li l-informazzjoni dwar l-awtoritajiet kompetenti rilevanti (bħalissa elenkati fil-Com-ex u mhux aġġornati mill-2000) għandha tkun notifikata lill-Kummissjoni li mbagħad tippubblika l-lista (cf. Artikolu 47).

Sabiex tiġi introdotta strateġija armonizzata, fil-paragrafu 5 hija introdotta tariffa obbligatorja ta’ 30 EUR għall-estensjoni ta’ viża. Ladarba l-estensjoni mhix se tintroduċi l-ġbir ta’ identifikaturi bijometriċi, din it-tariffa m’għandhiex għalfejn tikkorrispondi għat-tariffa mitluba għall-ħruġ ta’ viża.

Bħalissa, l-Istati Membri jistgħu jestendu viża jew billi joħorġu stiker ġdida tal-viża jew billi jittimbraw dik oriġinali. Il-paragrafu 6 jistabbilixxi li l-estensjoni għandha tieħu l-forma biss ta’ timbru uniformi stabbilit fl-Anness XI. Bl-introduzzjoni ta’ metodu waħdani, hija żgurata ċ-ċarezza dwar l-awtentiċità ta’ l-estensjonijiet u l-awtoritajiet lokali (spiss l-awtoritajiet tal-pulizija) kompetenti li jestendu l-viżi mhumiex meħtieġa li b’mod permanenti jżommu l-ħażniet ta’ stikers tal-viża b’sigurtà kbira.

L-informazzjoni dwar l-estensjoni ta’ viża għandha tiddaħħal fil-VIS kif dikjarat fil-paragrafu 7.

L-Artikolu 29: L-annullament

Id-dispożizzjonijiet ta’ l-Artikoli 28, 29 u 30 tar-Regolament bħalissa huma “moħbija” fl-Anness 14 tas-CCI li għall-parti l-kbira jirriproduċi l-kontenut tad-deċiżjoni SCH/Com-ex (93) 24. Sabiex l-affarijiet ikunu ċċarati, it-tliet kwistjonijiet ġew separati f’artikoli individwali sabiex issir distinzjoni bejn l-għanijiet differenti ta’ l-azzjonijiet.

L-għan ta’ l-annullament huwa li d-detentur ta’ viża jiġi mrażżan milli jidħol fit-territorju ta’ l-Istati Membri. L-Artikolu 29(1) jistabblixxi liema awtoritajiet jistgħu jannullaw viża u f’liema żmien. Is-sotto-paragrafu (a) jkopri l-każ fejn id-detentur tal-viża jkun għadu ma użax il-viża maħruġa, u għalhekk il-missjoni diplomatika jew il-post konsulari li ħarġet il-viża tkun tista’ tannullaha.

L-awtoritajiet tal-kontroll fuq il-fruntieri (is-sotto-paragrafu (b)) jistgħu, jekk id-detentur tal-viża ma jissodisfax il-kundizzjonijiet tad-dħul, jannullaw il-viża, jew finalment l-awtoritajiet ta’ l-infurzar tal-liġi fit-territorju ta’ l-Istati Membru jistgħu jannullaw il-viża jekk id-detentur ma jkunx għadu jissodisfa l-kundizzjonijiet biex jibqa’, għalkemm il-viża tkun għadha valida.

Fil-każ li l-viża tiġi annullata mill-awtoritajiet kompetenti ta’ Stat Membru li mhuwiex dak li l-missjoni diplomatika jew post konsulari tiegħu tkun ħarġet il-viża, l-Istat Membru li jkun ħareġ il-viża għandu jkun infurmat dwar l-annullament.

L-Artikolu 30: Ir-revoka ta’ viża

Ir-revoka tfisser annullament tal-bqija tat-terminu tal-waqfa wara li d-detentur tal-viża jkun daħal fit-territorju ta’ l-Istati Membri. Il-paragrafu 1 jistabbilixxi żewġ każijiet fejn viża maħruġa tkun tista’ tiġi revokata: (a) f’każ li d-detentur jitlob li l-viża tiġi revokata jew (b) jekk l-awtorità kompetenti tiġġudika li d-detentur m’għadux jilħaq il-kundizzjonijiet tad-dħul wara li jkun daħal fit-territorju ta’ l-Istati Membri.

F’każ li viża hija revokata mill-awtoritajiet kompetenti ta’ Stat Membru li mhuwiex dak li l-missjoni diplomatika jew post konsulari tiegħu tkun ħarġet il-viża, l-Istat Membru li jkun ħareġ il-viża għandu jkun infurmat dwar ir-revoka.

L-Artikolu 31: It-tqassir tat-terminu tal-waqfa awtorizzata mill-viża

F’każ li l-awtoritajiet ta’ fuq il-fruntieri jiġġudikaw li d-detentur tal-viża m’għandux biżżejjed mezzi biex isostni ruħu matul il-waqfa ppjanata, dawn jistgħu jqassru t-terminu tal-waqfa awtorizzzata mill-viża sabiex it-terminu tal-waqfa jkun adattat skond il-mezzi ta’ l-għajxien li effettivament ikollu d-detentur tal-viża.

Il-Kapitolu V: Il-viżi maħruġa fuq il-fruntieri esterni

L-Artikolu 32: Il-viżi maħruġa fuq il-fruntieri esterni

L-Artikoli 32 u 33 idaħħlu l-kontenut tar-Regolament tal-Kunsill 415/2003 filwaqt li jaqsmuh f’żewġ artikoli biex jisseparaw id-dispożizzjonijiet ġenerali dwar il-ħruġ tal-viżi fuq il-fruntieri minn kwistjonijiet partikolari relatati mal-baħħara fi tranżitu.

Fl-Artikolu 32(6) huwa speċifikat d-dispożizzjonijiet ġenerali dwar in-notifika u l-motivazzjoni tar-rifjuti kif ukoll l-informazzjoni dwar il-possibbiltajiet ta’ l-appell jgħoddu meta ssir applikazzjoni għal viża – u tiġi rifjutata - fuq il-fruntieri.

L-Artikolu 33: Il-viżi maħruġa lill-baħħara fuq il-fruntieri esterni

Dan l-Artikolu fih id-dispożizzjonijiet speċifiċi li jirregolaw il-ħruġ tal-viżi fuq il-fruntieri lill-baħħara fi tranżitu. Iż-żewġ annessi tar-Regolament tal-Kunsill (KE) Nru 415/2003 (“istruzzjonijiet operazzjonali” u “formola għall-baħħara fi tranżitu” jinsabu fl-Anness XII, Partijiet 1 u 2 tar-Regolament.

IT-TITOLU III: L-immaniġġjar u l-organizzazzjoni amministrattiva

L-Artikolu 34: L-organizzazzjoni tat-taqsimiet tal-viżi

Il-parti l-kbira ta’ dan l-Artikolu ittieħdet mis-CCI, Parti VII. Minkejja t-tibdiliet possibbli fl-ilqugħ ta’ l-applikanti tal-viża kif provdut fl-Artikolu 37, il-missjonijiet diplomatiċi u l-postijiet konsulari ta’ l-Istati Membri jibqgħu responsabbli għall-ipproċessar ta’ l-applikazzjonijiet għal viża u d-deċiżjoni eventwali dwar dawn l-applikazzjonijiet.

Il-perjodu li matulu jridu jinżammu l-fajls individwali (kopja fuq il-karti) stabbilit fit-tieni paragrafu tal-paragrafu 3 jikkorrispondi għall-perjodu taż-żamma stabbilit fir-Regolament tal-VIS.

L-Artikolu 35: Ir-riżorsi għall-ipproċessar ta’ l-applikazzjonijiet għal viża u l-monitoraġġ tal-missjonijiet diplomatiċi jew postijiet konsulari

Dan l-Artikolu jikkorrispondi għal Artikolu fuq l-istess kwistjonijiet fil-Kodiċi ta’ Schengen dwar il-Fruntieri.

L-Artikolu 36: Il-kondotta ta’ l-istaff fl-ipproċessar ta’ l-applikazzjonijiet għal viża

Dan l-Artikolu ġie introdott sabiex jiġi żgurat illi l-impjegati tal-missjonijiet diplomatiċi u l-postijiet konsulari ta’ l-Istati Membri iħarsu l-Karta Ewropea tad-Drittijiet Fundamentali meta jittrattaw l-applikanti u l-applikazzjonijiet għal viża.

Artikoli 37, 38 u 39: Forom ta’ kooperazzjoni relatati ma’ l-ilqugħ u l-ipproċessar ta’ l-applikazzjonijiet għal viża

L-għan ta’ dawn l-Artikoli (il-paragrafi 1 – 3) huwa li jipprovdi qafas legali biex l-Istati Membri jagħżlu minn fost għadd ta’ għażliet organizzattivi sabiex ikunu jistgħu jiġbru d-data bijometrika mingħand l-applikanti għall-viża.

L-Artikolu 38 jistabbilixxi regoli speċifiċi li għandhom ikunu mħarsa, jekk l-Istati Membri jiddeċiedu li jikkooperaw ma’ fornituri tas-servizzi esterni.

L-Artikolu 39 jindirizza ċerti fatturi ta’ organizzazzjoni b’mod partikolari sabiex jiżgura t-trasperenza tas-suriet ta' kooperazzjoni li jintgħażlu. Paragrafu 2 jippermetti lilStat Membru jiddeċiedi li tkun xi tkun l-għażla tas-sura tal-kooperazzjoni, l-applikanti għall-viża jista' jkollhom aċċess dirett għall-postijiet konsulari tiegħu.

Dawn l-artikoli ser jiġu emendati sabiex jikkunsidraw ir-riżultati tan-negozjati dwar il-Proposta li temenda s-CCI fir-rigward ta’ l-introduzzjoni tal-biometriċi bl-inklużjoni tat-twaqqif ta’ Ċentri ta’ Applikazzjoni Komuni.

L-Artikolu 40: Is-sottomissjoni ta’ applikazzjonijiet tal-viża min intermedjarji kummerċjali

Dan l-Artikolu jdaħħal il-kontenut tal-Parti VIII, taqsima 5, li fil-kliem oriġinali tiegħu huwa pjuttost mhux ċar u antikwat.

Il-paragrafu 1 jiddefinixxi l-funzjonijiet li dawn l-intermedjarji kummerċjali jistgħu jwettqu minflok jipprovaw, kif inhuwa l-każ fis-CCI, jiddefinixxu t-tipi varji ta’ intermedjarji għaliex dan jista’ jkun impreċiż ħafna. Għandu jiġi nnutat li ma jistgħux jiġbru d-data bijometrika mill-applikanti u għalhekk l-applikanti għall-ewwel darba ma jistgħux jiġu sottomessi permezz ta’ intermedjarji kummerċjali.

Il-paragrafu 2 jelenka l-aspetti differenti li għandhom ikunu verifikati qabel ma tingħata l-akkreditazzjoni.

Il-paragrafu 3 jistabbilixxi d-dispożizzjonijiet dwar il-monitoraġġ kostanti ta’ dawn l-intermedjarji u l-paragrafu 4 jistabbilixxi li r-riżultati negattivi ta’ dan il-monitoraġġ għandhom ikunu kkomunikati lill-missjonijiet diplomatiċi u l-postijiet konsulari ta’ l-Istati Membri l-oħrajn fi ħdan kooperazzjoni konsulari lokali. B’mod ġenerali, il-listi ta’ l-intermedjarji kummerċjali akkreditati għandhom it-tnejn jiġu kkomunikati lil missjonijiet diplomatiċi jew postijiet konsulari oħrajn kif ukoll lill-pubbliku ġenerali (il-paragrafu 5).

L-Artikolu 41: L-informazzjoni lill-pubbliku ġenerali

Huwa essenzjali li l-applikanti jkunu infurmati tajjeb primarjament dwar il-kriterji u l-proċeduri biex issir applikazzjoni għal viża. Minħabba l-iżviluppi reċenti, fejn ġew introdotti ċentri għas-sejħiet, sistemi ta’ appuntamenti u kkuntrattjar estern, jeħtieġ li jsiru sforzi sabiex jiġi żgurat li l-applikanti jkunu infurmati tajjeb dwar fejn u kif jissottomettu l-applikazzjoni tagħhom.

Il-paragrafu 2 ifakkar il-ħtieġa għall-Istati Membri li jikkonkludu ftehimiet dwar ir-rappreżentanza, li jgħarrfu lill-pubbliku ġenerali għall-inqas 3 xhur qabel il-bidu ta’ din il-kooperazzjoni, u li jispeċifikaw il-kategoriji ta’ applikazzjonijiet li huma koperti minn din ir-rappreżentanza. It-terminu ta’ tliet xhur jikkorrispondi għat-terminu massimu għas-sottomissjoni ta’ l-applikazzjonijiet qabel żjara ppjanata (kif stabbilit fl-Artikolu 10(1)).

Minħabba l-problemi li nħolqu fil-prattika, hija introdotta dispożizzjoni fil-paragrafu 3 li tindika li l-pubbliku ġenerali għandu jkun infurmat li t-timbru li jindika li ġiet ippreżentata applikazzjoni ma għandu l-ebda implikazzjoni legali.

Il-paragrafu 4 jgħid li għandha tingħata informazzjoni ċara dwar il-ħinijiet tal-ħruġ u dwar ir-rekwiżit ta’ konsultazzjoni minn qabel għal ċittadini ta’ xi pajjiżi terzi jew għal kategoriji speċifiċi ta’ dawn il-persuni.

Il-paragrafu 5 jistabbilixxi r-rekwiżiti biex il-pubbliku ġenerali jkun infurmat dwar id-drittijiet tiegħu fil-każ ta’ rifjut.

Il-paragrafu 6 jenfażizza l-ħtieġa li l-pubbliku ġenerali jkun infurmat li s-sempliċi pussess ta’ viża ma jagħtix dritt awtomatiku ta’ dħul u li jista’ jintalab jippreżenta dokumenti ta’ appoġġ fuq il-fruntiera, meta jiġi vverifikat jekk il-kundizzjonijiet tad-dħul ikunux sodisfatti. Din ta’ l-aħħar ma tissemmiex fl- acquis preżenti.

IT-TITOLU IV: Il-Kooperazzjoni Konsulari Lokali

L-Artikolu 42: L-applikazzjoni tal-Kooperazzjoni Konsulari Lokali mill-missjonijiet diplomatiċi u l-postijiet konsulari ta’ l-Istati Membri

Is-CCI fih Kapitolu dwar il-kooperazzjoni konsulari lokali, li f’termini ġenerali jistabbilixxi l-qafas tal-kooperazzjoni konsulari fuq livell lokali kif ukoll għadd ta’ kwistjonijiet li għandhom jiġu adattati għaċ-ċirkostanzi lokali. Madankollu, ladarba l-implimentazzjoni prattika tal-kooperazzjoni konsulari lokali relatata mal-ħruġ ta’ viża pjuttost ma kinitx sodisfaċenti sa issa, kif jidher fir-rapporti tal-missjonijiet immirati (TM - Targeted missions ), ir-Regolament, fuq il-bażi tal-konklużjonijiet li saru fuq ir-rapporti TM u li ġew approvati uffiċjalment mill-entitajiet rilevanti tal-Kunsill, jistabbilixxi f’termini ċari liema funzjonijiet għandhom jitqwettqu minn min, u b’liema frekwenza. Barra minn hekk, l-organizzazzjoni tal-kooperazzjoni konsulari lokali hija adattata għall-qafas istituzzjonali tal-Komunità. Mhix kompatibbli ma’ dan il-qafas li l-missjonijiet diplomatiċi u l-postijiet konsulari ta’ l-Istati Membri għandhom jieħdu deċiżjonijiet li b’mod legali jistipulaw drittijiet li jorbtu u obbligazzjonijiet għal applikanti tal-viża. Għalhekk, l-LCC għandha tevalwa l-ħtieġa li tadatta ċerti dispożizzjonijiet għa ċirkustanzi lokali. Fil-każ ta’ evalwazzjoni pożittiva, ir-regoli “lokali” komuni jiġu deċiżi skond il-proċedura tal-komitoloġija, b’mod ovvju, ibbażati fuq input mill-LCC.

Il-paragrafu 1 jikkonċerna dispożizzjonijet li għandhom l-għan li jevalwaw il-ħtieġa ta’ l-armonizzazzjoni tal-prattika fost il-missjonijiet diplomatiċi u l-postijiet konsulari ta’ l-Istati Membri fl-istess ġuriżdizzjoni fir-rigward ta’ l-informazzjoni ta’ l-applikanti qabel ma dawn jippreżentaw l-applikazzjoni tagħhom u t-trattament indaqs ta’ l-applikanti ladarba dawn jippreżentaw l-applikazzjoni (a)–(c). Dan it-trattament indaqs se jikkontribwixxi wkoll għall-prevenzjoni mix-xiri tal-viża. Is-sotto-paragrafu (c) jirreferi għad-dokumenti ta’ l-ivvjaġġar maħruġa minn pajjiżi terzi għaliex huwa importanti lokalment u ċentralment li l-listi aġġornati dwar id-dokumenti ta’ l-ivvjaġġar attwali maħruġa minn pajjiżi terzi jkunu disponibbli. L-aħħar sentenza ta’ dan is-sotto-paragrafu tirreferi għall-fatt li bħalissa xi Stati Membri jeħtieġu li xi tipi ta’ dokumenti uffiċjali ta’ l-ivvjaġġar jkunu akkumpanjati minn noti verbali, filwaqt li oħrajn ma jagħmlux dan.

Kif ukoll il-ħtieġa ta’ approċċ armonizzat ta’ fornituri ta; servizzi esterni jew intermedjarji kummerċjali sabiex jiġi evitat xiri ta’ viżi għandhom jiġu evalwati lokalment (paragrafu d).

Il-paragrafu 2 jistabilixxi r-raġunijiet li tiġi żgurata t-trasparenza sħiħa u trattament ugwali, karta ta' tagħrif komuni għandha tiġi stabbilita fi ħdan il-qafas ta' l-LCC.

Il-paragrafu 3 jistabbilixxi l-lista ta’ informazzjoni li għandha tiġi skambjata jew kull xahar (statistika (a)) jew b’mod regolari (informazzjoni speċifika marbuta mal-ġurisdizzjonijiet individwali (b)).

Bl-iskambju u l-eżami ta’ l-istatistika kull xahar, il-missjonijiet diplomatiċi jew postijiet konsulari lokali għandhom stampa dejjem aġġornata tat-tendenzi u tat-tibdil f’daqqa fil-ġuriżdizzjoni tagħhom, u jistgħu jinsabu soluzzjonijiet għall-effetti negattivi possibbli ta’ dan it-tibdil mill-ewwel. Bil-ġabra ta’ l-informazzjoni ġenerali dwar il-pajjiż jew lok ospitanti (strutturi soċjo-ekonomiċi, għejun ta’ informazzjoni fuq il-livell lokali, l-użu ta’ dokumenti foloz u falsifikati, rotot ta’ l-immigrazzjoni illegali, eċċ), dan l-għarfien “kollettiv” ġdid ma jintilifx anki jekk l-impjegati konsulari jinbidlu b’mod regolari, u jgħin lill-impjegati ġodda barranin isiru operattivi u familjari maċ-ċirkostanzi lokali aktar malajr.

Il-paragrafu 4 jistabbilixxi d-dispożizzjonijiet dwar kif il-kooperazzjoni konsulari relatata mal-politika komuni dwar il-viżi tista’ ssir aktar effiċjenti u tikkunsidra wkoll il-qafas istituzzjonali tal-KE. Peress li l-kooperazzjoni konsulari ġeneralment tkopri varjetà kbira ta’ kwistjonijiet, huwa importanti li laqgħat speċifiċi jkunu dedikati għall-kwistjonijiet tekniċi relatati mal-ħruġ tal-viżi bil-parteċipazzjoni tar-rappreżentanti ta’ l-Istati Membri li japplikaw l- acquis Komunitarju b’mod sħiħ u li huma involuti fl-ipproċessar ta’ l-applikazzjonijiet għall-viżi.

Il-paragrafu 5 jintroduċi r-rekwiżit obbligatorju tat-tiswir ta’ rapport għal kull laqgħa u li kull missjoni diplomatika u post konsulari tibgħat dawn ir-rapporti lill-awtoritajiet ċentrali tagħha. Dan iġib ir-rabta bejn il-livell ta’ operattiv u l-awtoritajiet ċentrali u eventwalment mal-livell leġislattiv [fil-korpi rilevanti tal-Kunsill], kopert mill-paragrafu 7.

Il-paragrafu 6 jiftaħ għall-possibbiltà li jiġu mistiedna r-rappreżentanti ta’ l-istati membri li mhux japplikaw l-acquis bis-sħiħ jew ta’ pajjiżi terzi sabiex jagħtu l-kontribut fid-diskussjonijiet dwar kwistjonijiet speċifiċi relatati mal-ħruġ ta' viżi fil-ġurisdizzjoni fuq bażi ad hoc.

It-Titolu V: Id-dispożizzjonijiet finali

L-Artikolu 43:L-arranġementi eċċezzjonali

Fl-2004, Stat Membru li japplika l- acquis ta’ Schengen, laqa’ l-Logħob Olimpiku u l-Logħob Paralimpiku għall-ewwel darba. Sabiex dak l-Istat Membru min-naħa waħda jħares ir-rekwiżiti ta’ l- acquis ta’ Schengen filwaqt li jħares ir-rabtiet li jirriżultaw mill-Karta Olimpika u min-naħa l-oħra jevita li jimmina offerti futuri għall-organizzazzjoni ta’ dawn l-avvenimenti minn Stat Membru ieħor li japplika l- acquis ta’ Schengen, ġie miftiehem li s-soluzzjoni l-aktar xierqa kienet li jitfasslu miżuri speċjali biex jiffaċilitaw il-ħruġ tal-viżi u l-qsim tal-fruntieri esterni. Ir-Regolament ġie implimentat mill-Greċja fl-2004 u saru l-emendi xierqa fl-2005, sabiex l-Italja tkun tista’ ssegwi l-istess proċedura għall-ħruġ tal-viżi lill-membri tal-Familja Olimpika. Sabiex dan l-aspett ta’ l-organizzazzjoni tal-Logħob Olimpiku minn Stat Membru li japplika l- acquis ta’ Schengen b’mod sħiħ, fil-futur ikun iffaċilitat, il-proċeduri u l-kundizzjonijiet speċifiċi li għandhom jintużaw huma mehmuża mal-Kodiċi dwar il-Viża, li jista’ jintuża malajr u b’hekk jiġu evitati proċeduri leġislattivi fit-tul.

L-Artikolu 44: L-Emendi għall-Annessi

Dan l-Artikolu jipprovdi li l-Annessi III, IV, V, VI, VIII, IX, X u XI tar-Regolament għandhom jiġu emendati skond il-proċedura tal-kumitat imsemmija fl-Artikolu 46(2). Ir-raġuni għall-proposta ta’ l-użu tal-proċedura tal-kumitat hija li l-Annessi fihom miżuri li jimplimentaw ir-regoli ġenerali dwar l-irċevuta u l-ipproċessar ta’ l-applikazzjoni għal visa stabbiliti mit-Titolu II ta’ dan ir-Regolament.

L-Artikolu 45: “L-Istruzzjonijiet dwar l-applikazzjoni prattika tal-Kodiċi dwar il-Viża”

Dan l-Artikolu jistipola li l-“Kumitat tal-Viża” għandu jniedi “l-istruzzjonijiet ta’ ħidma” dwar l-applikazzjoni prattika tal-Kodiċi dwar il-Viża” li jakkumpanja l-Kodiċi. Dawn l-istruzzjonijiet prattiċi huma meħtieġa sabiex tiġi żgurata l-applikazzjoni armonizzata tal-leġislazzjoni fuq il-livell operattiv u li jiġi evitat li l-Istati Membri jniedu istruzzjonijiet nazzjonali paralleli. L-Istruzzjonijiet għandhom ikunu finalizzati saż-żmien li jidħol fis-seħħ ir-Regolament dwar il-Kodiċi Komunitarju dwar il-Viżi.

L-Artikolu 46: Il-Kumitat

Dan huwa l-Artikolu standard dwar il-proċeduri tal-kumitat li għandhom ikunu segwiti għall-adozzjoni ta’ miżuri li jimplimentaw ir-Regolament skond id-Deċiżjoni 1999/468/KE. Il-proċedura regolatorja hija provduta peress li hemm involuti miżuri ta’ ambitu ġenerali fis-sens ta’ l-Artikolu 2 tad-Deċiżjoni; l-Artikoli 5 u 7 tad-Deċiżjoni japplikaw.

It-terminu skond l-Artikolu 5(6) tad-Deċiżjoni 1999/468/KE biex il-Kunsill jagħti d-deċiżjoni tiegħu ta’ maġġoranza kwalifikata dwar il-proposta tal-Kummissjoni għall-miżuri li għandhom jiġu adottati fejn mhumiex skond l-opinjoni tal-Kumitat huwa stabbilit bħala xahrejn.

Il-paragrafu (4) fih “klawżola ta’ estinzjoni” simili għal dik li tinsab fil-Kodiċi ta’ Schengen dwar il-Fruntieri li tippermetti għal reviżjoni possibbli tal-proċedura tal-komitoloġija.

L-Artikolu 47: In-Notifiki

L-Istati Membri għandhom jinnotifikaw l-informazzjoni elenkata lill-Kummissjoni, li għandha tkun inkarigata mill-pubblikazzjoni ta’ l-informazzjoni.

L-Istati Membri għandhom ukoll jinnotifikaw lill-Kummissjoni bit-tibdil previst fl-annessi I u II (konsultazzjoni preċedenti). Minħabba l-fatt li dan it-tibdil jolqot lid-drittijiet u l-obbligi ta' l-applikant għal viża, proċedura ta' notifika sempliċi mhix biżżejjed fil-kuntest istituzzjonali tal-KE. Għalhekk, il-bidliet f'dawn l-annessi gġandhom jiddeċiedu skond il-proċedura tal-komitoloġija.

L-Artikolu 48: Ir-revoka

Dan l-Artikolu jistabbilixxi l-istrumenti legali revokati mir-Regolament.

Meta jiġi meqjus li r-Regolament VIS ġiet ibbażata fuq l-acquis attwali, għandu jiġi adottat għall-acquis emendat kif previst fil-Kodiċi dwar il-Viżi. Proposta bħal din gġandha tiġi bbażata fuq il-bażi legali xieraq (Artikolu 66 TCE). Barra minn hekk, billi r-regolament VIS għadu ma ġiex adottat, f’dan l-istadju m’huwiex possibbli li jiħu previsti l-modifiki eżatti li ser ikunu meħtieġa.

L-Artikolu 49: Id-dħul fis-seħħ

Din hija l-klawżola standard dwar id-dħul fis-seħħ u l-applikabilità diretta.

L-applikazzjoni tar-Regolament hija differita għal sitt xhur wara d-dħul fis-seħħ, [minħabba l-iskala ta’ l-eżerċizzju] u l-bżonn li jiġu finalizzati l-Istruzzjonijiet dwar l-applikazzjoni prattika tal-Kodiċi dwar il-Viża. Madankollu, l-Istati Membri għandhom jibdew jinnotifikaw lill-Kummissjoni dwar il-kwistjonijiet varji elenkati fl-Artikolu 47 minnufih wara d-dħul fis-seħħ. Barra minn hekk il-Kumitat għandu jkun fil-pożizzjoni li jipprepara l-miżuri ta’ implimentazzjoni u b’hekk, anke l-Artikolu 44 għandu japplika mid-data tad-dħul fis-seħħ.

L-Annessi

L-Annessi ġew elenkati fl-“ordni ta’ kif jidhru” fir-Regolament.

Ir-referenza korrispondenti fis-CCI għal kull dispożizzjoni mneħħija tista’ tinstab fit-tabella li ġejja .

Id-dispożizzjonijiet ta’ l-istruzzjonijiet Konsulari Komuni li ma ġewx inklużi

Id-dispożizzjonijiet ta’ l-istruzzjonijiet Konsulari Komuni li ma ġewx inklużi | Ir-raġuni/raġunijiet |

Parti I, Punt 2.1.4 Viżi fi grupp | Għal raġunijiet ta’ sigurtà u għall-fatt li l-applikanti tal-viża individwali għandhom jissottomettu formoli ta’ l-applikazzjoni u applikanti għall-ewwel darba għandhom jipprovdu identifikaturi bijometriċi mas-sottomissjoni, viżi fi gruppi m’ għadhomx aċċettabbli. |

Parti I, 2.2 Viżi għal żjajjar twal | Il-Kodiċi tal-Komunità dwar il-biża ma tkoprix il-ħruġ ta’ viżi għal żjajjar ta’ iktar minn 3 xhur (Artikolu 1(1)) u viżi għal żjajjar twal validi fl-istess ħin minħabba li viżi għal żjajjar qosra ġew aboliti. |

Parti IV Il-bażi legali | Din il-parti sempliċement tirriproduċi d-dispożizzjonijiet tal-Konvenzjoni ta’ Schengen (Artikoli 5, 11(2), 14(1), 15 u 16 u hija superfluwa. |

Parti V, 2.3 Il-proċedura li għandha tiġi segwita fil-każi ta’ konsultazzjoni preċedenti ma’ l-awtoritajiet ċentrali tal-Partijiet Kontraenti. | B’mod ġenerali din il-parti tinkludi linji gwida ta' natura prattika aktar minn ta' natura legali. |

ANNESSI |

Anness 1 Lista konġunta ta’ pajjiżi terzi hija meħtieġa sabiex tinkiseb viża minn Stati Membri marbuta mar-Regolament (KE) Nru 539/2001*, kif emendata bir-Regolament (KE) Nru 2414/2001** u r-Regolament (KE) Nru 453/2003***. Lista konġunta ta’ pajjiżi terzi li ċ-ċittadini tagħhom huma eżenti mll-ħtieġa ta’ viża minn Stati Membri marbuta mar-Regolament (KE) Nru 539/2001*, kif emendata bir-Regolament (KE) Nru 2414/2001** u r-Regolament (KE) Nru 453/2003***. | Dan l-Annes sempliċement jirriproduċi l-listi inklużi fir-Regolament li għalih qed issir referenza. |

Anness 2 Ir-regolamenti li jikkontrollaw il-moviment tad-detenturi ta’ passaporti diplomatiċi, uffiċjali u passaporti ta’ servizz u detenturi ta’ laissez-passers maħruġa minn ċerti Organizzazzjonijiet Integovernattivi Internazzjonali għall-uffiċjali tagħhom. Skeda A u B | Ladarba eżenzjonijiet mill-ħtieġijiet ta' viżi ta ‘ pussessuri ta’ passaporti diplomatiċi, passaporti ta’ servizz/uffiċjali u passaporti speċjali huma kkontrollati bir-Regolament 539/2001 – u li jemenda r-Regolamenti – dan l-annes m’għandux jiġi mehmuż mal-Kodiċi tal-Viża |

Anness 3, Parti II | L-armonizzazzjoni tal-lista ta’ pajjiżi terzi li ċ-ċittadini tagħhom jeħtieġu Viża għat-Tranżitu fl-Ajruport. Tispiċċa l-possibbiltà li Stati Membri jissottmettu lil ċittadini ta' pajjiżi għal din il-ħtieġa. |

Anness 4 Il-lista ta’ dokumenti li jintitoaw lill-pussessuri dħul mingħajr viża | Skond il-Kodiċi tal-Fruntieri ta’ Schengen, l-Artikolu 5 (1) (b) jistipula li ċittadini ta’ pajjiżi terzi li jkollhom permess ta' residenza validu jistgħu jidħlu fit-territorju ta’ l-Istati Membri u skond l-Artikolu 34 (1) (a) tal-Kodiċi tal-Fruntieri ta' Schengen il-lista ta’ dawn it-tip ta’ permessi ta’ residenzaser ikunu noftifikati lill-Kummissjoni. B’hekk il-lista m’għandhiex tkun imtennija fil-Kodiċi dwar il-Viżi |

Anness 6 Il-lista ta’ konsli onorarji awtorizzati joħorġu viżi uniformi f’każi eċċezzjonali u fuq bażi temporanja | Ladarba l-Artikolu 3 ta’ dan ir-Regolament jistipula li l-missjonijiet diplomatiċi u l-postijiet konsulari ta’ l-Istati Membri biss, kif ukoll, f’każi eċċezzjonali, l-awtoritajiet tal-kontroll tal-fruntieri huma intitolati jiproċessaw applikazzjonijiet tal-viża, dan l-Aness ma ntlaqax. |

Anness 7 Ammonti ta’ referenza stabbiliti kull sena mill-awtoritajiet nazzjonali għall-qsim tal-fruntieri | Kif indikat fit-titlu, id-dispożizzjonijiet dwar l-ammonti ta’ referenza huma marbuta mal-qsim tal-fruntieri, u b’hekk ikkontrollati mill-Kodiċi tal-Fruntieri ta’ Schengen (Artikolu 5(3)). |

Anness 8 Fromat uniformi għal stikers tal-viża u tagħrif dwar l-ispeċifikazzjonijiet tekniċi u l-karatteristiċi ta’ sigurtà | L-anness sempliċement jirriproduċi r-Regolament tal-Kunsill (KE) Nru 1683/95 u r-Regolament tal-Kunsill (KE) Nru 334/2002 u b’hekk mhux f’loku fil-Kodiċi dwar il-Viżi |

Anness 9 It-tagħrif li għandu jingħata mill-Partijiet Kontraenti, jekk meħtieġ, fit-taqsima tal-“kummenti” | Dawn il-kummenti nazzjonali għandhom jiġu nnotifkati lill-Kummissjoni b’konformità ma’ Artikolu 46(1)(d), li għandha tkun responsabbli mill-pubblikazzjoni tagħhom |

Anness 10 L-istruzzjonijiet dwar kif jiddaħħal it-tagħrif fl-optical reading area | Id-definizzjonijiet (1) inklużi fl-anness huma superfluwi u d-deskrizzjonijiet ta’ l-automatic reading area huma skaduti billi kienu maħsubin bħala tagħrif lill-postijiet konsulari mingħajr "faċilitajiet tal-kompjuter". |

Anness 11 Kriterji sabiex jiġi de